Teori Kegembiraan Einstein

95 tahun dahulu, seorang saintis yang dianggap genius pada abad ke-20, Albert Einstein dijemput datang ke Jepun untuk memberi siri ceramah di negara Matahari Terbit itu. Pada ketika itu, pada usia 43 tahun, beliau diberitahu akan dianugerahkan anugerah berprestij dalam bidangnya iaitu fizik. Anugerah tersebut Hadiah Nobel dalam bidang Fizik. Berikutan itu, minat orang ramai terhadap Einstein meningkat. Bagi beliau sendiri, walaupun sedar anugerah tersebut merupakan satu penghormatan kepadanya tetapi ia turut mengundang ketidakselesaan berikutan orang ramai berpusu-pusu mahu berjumpa dengannya.

Atas sebab itu, Einstein mahu menyatakan perasaannya dari biliknya di Hotel Imperial, Tokyo. Pada suatu ketika, seorang penghantar menghantar barang ke bilik beliau. Sebagai penghargaan, Einstein menulis dua nota ringkas dan menyerahkan kedua-dua nota tersebut kepada penghantar tersebut. Mungkin sesiapa yang mendengar kisah ini merasakan beliau bersikap kedekut tetapi Einstein sebenarnya melihat faedah jangka panjang di sebalik nota tersebut. Baginya, keuntungan yang diraih si pemilik sekiranya menjual nota tersebut jauh lebih bernilai berbanding memberi penghantar tersebut sedikit wang sebagai tips.

Tak percaya? Dua nota yang dikatakan biasa-biasa ini dilelong pada harga berlipat kali ganda, menepati telahan Einstein sembilan dekad yang lalu. Nota pertama yang mengandungi mesej “A calm and modest life brings more happiness than the pursuit of success combined with constant restlessness.” dilelong di laman sesawang Winner’s Auctions and Exhibitions pada harga $1.56 juta. Bidaan bermula dari $2,000 dan berlangsung selama 25 minit. Nota kedua pula yang mengandungi mesej “Where there’s a will there’s a way.” pula dilelong pada harga $240,000.

Anda sangka pesanan ini bersifat biasa-biasa tetapi hakikatnya, ini teori Einstein tentang kegembiraan. Dan ini berkait dengan pengalaman beliau sendiri:

a) Pesanan pertama Einstein ini sebenarnya diinspirasikan daripada pengalaman hidupnya termasuk perkahwinan pertamanya dengan Mileva. Walaupun mempunyai kehidupan normal seperti orang lain tetapi Einstein hidup dalam dunianya sendiri, kadangkala sampai ke tahap mengabaikan isteri dan anak-anak. Ya, fokus sebegini pada idea dan konsep menyumbang kepada kejayaan dan penghormatan dalam bidangnya tetapi keluarganya terpaksa membayar harga mahal. Perkahwinan Einstein dengan Mileva berantakan gara-gara sikapnya yang mahu menjauhkan diri dan kecenderungannya mempunyai hubungan sulit dengan wanita-wanita lain.

Bagi anak-anaknya pula, walaupun Einstein memberi perhatian mereka semasa kecil, ianya tidak berpanjangan terutama selepas perceraian dengan Mileva. Salah seorang anaknya, Eduard Einstein menderita penyakit mental dan pernah cuba membunuh diri, akhirnya mati di sebuah hospital psikiatri. Dan tambah menyedihkan, beliau tidak pernah melawat Eduard selama 30 tahun. Bagi seorang lagi anak Einstein, Hans Albert, beliau menyifatkan satu-satunya projek di mana bapanya menyerah kalah ialah dirinya sendiri.

Dalam kesibukan kita mengejar impian atau cita-cita, pastikan orang-orang yang kita sayang tidak terabai. Ini kerana bila itu berlaku, kita sebenarnya menjerumuskan diri kita dan orang-orang tersayang ke lembah kebinasaan. Pengabaian sebenarnya merupakan pintu kepada pelbagai permasalahan terutama membabitkan institusi kekeluargaan. Dan sekiranya ini dilakukan secara berterusan, ia boleh membawa kepada keruntuhan institusi kekeluargaan dan generasi terkemudian mudah terdedah kepada pelbagai gejala sosial pada zaman ini.

Tidak berbaloi meraih sesebuah kejayaan tetapi harganya ialah kehilangan orang-orang yang kita cintai. Orang-orang yang kita sayang terutama keluarga merupakan satu ujian tetapi juga satu nikmat Allah s.w.t yang harus dihargai sebaik-baiknya. Firman Allah s.w.t dalam ayat 21, Surah Ar-Rum, “Dan di antara tanda-tanda yang membuktikan kekuasaannya dan rahmatNya, bahawa Ia menciptakan untuk kamu (wahai kaum lelaki), isteri-isteri dari jenis kamu sendiri, supaya kamu bersenang hati dan hidup mesra dengannya, dan dijadikan-Nya di antara kamu (suami isteri) perasaan kasih sayang dan belas kasihan. Sesungguhnya yang demikian itu mengandungi keterangan-keterangan (yang menimbulkan kesedaran) bagi orang-orang yang berfikir.” Begitu juga sabda Nabi Muhammad s.a.w, “Sebaik-baik kamu adalah yang paling baik terhadap keluarganya dan aku adalah yang paling baik terhadap keluargaku.” (Riwayat Tirmidzi)

b) Dalam pesanan sama, Einstein turut menekankan soal kehidupan yang tenang dan sederhana. Mungkin nampak remeh tetapi pada zaman ini, ianya amat bersesuaian sekali. Dan ini juga berkait dengan pengalaman hidup beliau sendiri. Sepanjang hidupnya, Einstein pernah melakukan beberapa pelaburan di Eropah dan Amerika Syarikat hasil dari wang kemenangan Hadiah Nobel Fizik tetapi semua pelaburannya berakhir dengan kegagalan.

Al-Quran secara jelas menceritakan perihal manusia yang suka berfoya-foya dan membazir apabila mereka dalam keadaan mewah. Firman Allah s.w.t dalam ayat 27, Surah Asy-Syuura, “Dan kalaulah Allah memewahkan rezeki bagi setiap hamba-Nya, nescaya mereka akan melampaui batas di bumi (dengan perbuatan-perbuatan liar durjana); akan tetapi Allah menurunkan (rezekiNya itu) menurut kadar yang tertentu sebagaimana yang dikehendakiNya. Sesungguhnya Ia Mengetahui dengan mendalam akan segala keadaan hamba-Nya, lagi Melihat dengan nyata.” Dan Ali bin Abi Talib r.a menyifatkan antara penyakit harta ialah pembaziran.

Al-Quran secara jelas menceritakan kepentingan bersederhana termasuk perbuatan-perbuatan yang menyebabkan harta sebagai alat mengheret manusia ke arah kehancuran. Buktinya terlalu banyak seperti ayat 29, Surah Al-Isra’, “Dan janganlah engkau jadikan tanganmu terbelenggu di lehermu, dan janganlah pula engkau menghulurkannya dengan sehabis-habisnya, kerana akibatnya akan tinggallah engkau dengan keadaan yang tercela serta kering keputusan.” Begitu juga ayat 26-27, surah yang sama, “Dan berikanlah kepada kerabatmu, dan orang miskin serta orang musafir akan haknya masing-masing; dan janganlah engkau membelanjakan hartamu dengan boros yang melampau. Sesungguhnya orang-orang yang boros itu adalah saudara-saudara syaitan, sedang syaitan itu pula adalah makhluk yang sangat kufur kepada Tuhannya.”

Nabi s.a.w turut menekankan aspek ini dalam soal kehidupan. Ini kerana apabila manusia terlalu bermewah-mewah dalam kehidupan mereka dan enggan bersederhana, ia sebenarnya mengheret manusia ke arah kebinasaan. Dan jalan kebinasaan ini biasanya berlaku sama ada melalui pembaziran atau sikap kedekut. Atas sebab itu, sikap sebegini perlu dihindari berdasarkan firman Allah s.w.t dalam ayat 31, Surah Al-A’raf, “Wahai anak-anak Adam! Pakailah pakaian kamu yang indah berhias pada tiap-tiap kali kamu ke tempat ibadat (atau mengerjakan sembahyang), dan makanlah serta minumlah, dan jangan pula kamu melampau; sesungguhnya Allah tidak suka akan orang-orang yang melampaui batas.” Nabi s.a.w turut menegaskan perkara ini dalam satu hadis, “Makanlah, bersedekahlah dan pakailah dalam keadaan tanpa membazirkan wang dan kesombongan.”

Manusia yang bersederhana bukan saja mampu memanfaatkan hartanya sebaik mungkin, bahkan dapat hidup tenang berikutan hidupnya diredhai Allah s.w.t. Firman-Nya dalam ayat 67, Surah Al-Furqan, “Dan juga mereka (yang diredhai Allah itu ialah) yang apabila membelanjakan hartanya, tiadalah melampaui batas dan tiada bakhil kedekut; dan (sebaliknya) perbelanjaan mereka adalah betul sederhana di antara kedua-dua cara (boros dan bakhil) itu.” Bukan itu saja, manusia sebegini sentiasa mensyukuri dan menghargai setiap nikmat yang dikurniakan Allah s.w.t terhadapnya. Menurut Sheikh as-Sa’adi rahimahullah, kesederhanaan merupakan kunci kepada kestabilan dan kesempurnaan harta.

c) Nota kedua Einstein menyentuh tentang soal kemahuan dan usaha untuk mencapainya. Dan ini juga ada kaitan dengan zaman kanak-kanak beliau. Semasa kecil, Einstein perlahan dalam belajar bercakap sehingga membimbangkan ibu bapanya akan keupayaan pembelajarannya. Di sebalik kebijaksanaannya dalam pelajaran, beliau bersikap memberontak dan berhenti sekolah pada usia 15 tahun. Dan apabila Einstein menduduki ujian kemasukan sebuah sekolah politeknik di Zurich, beliau gagal dalam mata pelajaran lain seperti botani dan bahasa walaupun lulus dalam ujian Matematik. Walaupun berjaya lulus pada tahun berikutnya, Einstein terus bergelut sehinggakan para pensyarahnya berpandangan pelajar pintar ini mungkin tidak akan menamatkan pengajiannya. Walaupun berhadapan dengan pelbagai ujian sepanjang hidupnya, ini tidak menghalang beliau untuk berusaha mencapai matlamat impiannya.

Kita nak berjaya dalam sesuatu bidang tetapi tanpa usaha, matlamat yang kita tetapkan itu hanyalah sekadar angan-angan Mat Jenin. Nak berjaya memerlukan usaha yang gigih dan pengorbanan. Dan ini ditegaskan Allah s.w.t dalam ayat 11, Surah Ar-Ra’d, “Bagi tiap-tiap seorang ada malaikat penjaganya silih berganti dari hadapannya dan dari belakangnya, yang mengawas dan menjaganya (dari sesuatu bahaya) dengan perintah Allah. Sesungguhnya Allah tidak mengubah apa yang ada pada sesuatu kaum sehingga mereka mengubah apa yang ada pada diri mereka sendiri. Dan apabila Allah menghendaki untuk menimpakan kepada sesuatu kaum bala bencana (disebabkan kesalahan mereka sendiri), maka tiada sesiapapun yang dapat menolak atau menahan apa yang ditetapkan-Nya itu, dan tidak ada sesiapapun yang dapat menolong dan melindungi mereka selain daripada-Nya.”

Dan sejarah adalah saksi kepada semua ini. Ini kerana jika anda perasan, sejarah diwarnai dan dipenuhi oleh orang-orang yang bersungguh-sungguh, bukan orang yang suka bersantai dan berangan-angan. Kesungguhan mereka ini dicapai kerana disokong dengan ketabahan dan berterusan dalam mencapai objektif yang ditetapkan. Hasil dari sikap mereka ini, mereka bukan saja membina tamadun yang maju tetapi juga menjadi inspirasi generasi terkemudian.

Contoh orang berjaya yang pernah gagal pada kali pertama:

– Walt Disney dipecat dari akhbar Kansas City Star kerana editornya berpandangan beliau tidak mempunyai imaginasi dan idea yang bernas.

– Pengasas Kentucky Fried Chicken (KFC), Kolonel Harland David Sanders dipecat dari 12 buah pekerjaan sebelum berjaya menubuhkan empayar ayam gorengnya.

– Walaupun memiliki 1000 paten dan mencipta pelbagai peralatan yang mengubah dunia, guru-guru Thomas Edison menganggap beliau terlalu bodoh untuk mempelajari apa-apa semasa kecilnya.

– Pelakon terkenal Hollywood, Harrison Ford (siri Star Wars, siri Indiana Jones) pernah diberitahu seorang penerbit bahawa beliau tidak akan berjaya dalam bidang perfileman.

– Sebelum mengasaskan syarikat permotoran Ford, Henry Ford pernah gagal dalam beberapa perusahaan permotorannya pada usia muda.

SUMBER:

4. Oppenheim, Maya. (2017). The Independent. Albert Einstein’s theory of happiness sold for $1.5m. http://www.independent.co.uk/news/science/albert-einstein-theory-happiness-sold-auction-1-million-a8018961.html


Tingkatkan Daya Ingatan Dengan Kaedah Yunani Kuno

Ingatan yang kuat menjadi aspek terpenting dalam sepanjang kehidupan manusia. tanpa ingatan yang baik bagaimana hendak belajar, bekerja atau menjalani rutin harian. Kalau cepat lupa, agak sukar untuk mengaplikasikan kefahaman yang dipelajari selama ini atau ia akan menggangu menyelesaikan urusan dalam hal-hal tertentu.

Dalam mitologi Yunani Kuno, wujud dewa yang dikatakan bersifat ‘memori dan ingatan’ iaitu Dewa Mnemosyne.

Istilah Mnemosyne berasal dari perkataan ‘mnemonic yang membawa erti “peringatan atau ingatan”.

Mitologi Yunani menceritakan bahawa Mnemosyne adalah anak kepada Dewa Langit, Uranus dan Gaia, Dewa Penjelmaan yang dilihat sebagai induk melahirkan semua hidupan di Bumi.

Menurut mitologi Yunani, Zeus yang merupakan anak saudara Mnemosyne telah tidur bersama Mnemosyne selama sembilan hari berturut-turut. Hasil daripada penyatuan ini, Muses dilahirkan.

Maka wujudlah sembilan dewa-dewi yang bertanggungjawab memberi inspirasi kepada mereka yang terlibat dalam Sastera, Sains, dan Seni.

Sembilan Muses dengan sifat dan peranan masing-masing adalah seperti berikut: Calliope (puisi epik), Clio (sejarah), Euterpe (muzik), Erato (puisi dan lirik), Melpomene (tragedi), Polyhymnia (nyanyian), Terpsichore (tarian), Thalia ( penglipur lara) dan Urania (astronomi).

Menisbatkan bentuk dewa ini kepada sumber memori dan ingatan menjadi hal terpenting suatu ketika dahulu di zaman Yunani kuno kerana memiliki ingatan dan memori yang kuat memainkan peranan utama dalam kehidupan seorang penglipur lara dan penyair, kerana mereka menyampaikan pelbagai kisah cerita, syair dan sebagainya untuk mencantikkan penceritaan kepada khayalak ramai.

Oleh itu tidak menghairankan kenapa konsep memori diberi dalam bentuk Dewa Mnemosyne sebagai ‘divine status’ bagi menzahirkan sifat memori dan ingatan.

Air Sungai Yang Menghapus Memori

Selain itu, Dikatakan Dewi Mnemosyne adalah nama yang diberikan kepada sebatang sungai di Dunia Bawah Tanah (underworld).

Orang Yunani kuno percaya bahawa sebelum jiwa orang mati melalui proses reinkarnasi/kelahiran semula, mereka akan diminta untuk minum air dari sungai yang dikenali sebagai Lethe. Nama sungai ini bermaksud ‘kealpaan’, dan meminumnya akan menyebabkan jiwa melupakan kehidupan masa lalu mereka.

Kaedah Ingatan Loci

Orang Yunani juga mencipta kaedah untuk meningkatkan ingatan mereka..

Salah satu kaedah yang dicipta oleh orang Yunani kuno untuk meningkatkan ingatan mereka adalah melalui kaedah Loci.

Teknik ini dikenali sebagai Memory Journey, Memory Palace, atau Mind Palace Technique. Menurut Ahli Falsafah Empayar Rom, Cicero. teknik ini ditemui pernah dipraktikan penyair Yunani bernama Simonides of Ceos.

Bagi memahami konsep ini, Cicero kemudian mengisahkan satu peristiwa di mana penyair diundang untuk menyampaikan sajak di sebuah jamuan makan di Thessaly.

Tidak lama ketika berada dalam majlis itu, berlaku satu tragedi berdar4h apabila bumbung kompleks tersebut tiba-tiba runtuh, mengakibatkan para tetamu m4ti dan tubuh hancur menyebabkan kesukaran untuk mengecam identiti mangsa.

Logiknya, Zaman Sebelum Masihi belum ada teknologi atau unit forensik untuk mengecam identiti mangsa ekoran tragedi terbabit.

Dengan merujuk kepada daya ingatan visualnya mengenai tempat para tetamu duduk, Simonides dapat mengenal pasti identiti mangsa yang terlibat kemalangan tersebut.

Dari pengalaman inilah Simonides menyedari bahawa mungkin untuk mengingat sesuatu dengan mengaitkannya perlu membina ingatan visual bagi menentukan gambaran dari suatu lokasi.

Visualisasi Meningkatkan Memori

Cara ini lalu dikembangkan menjadi kaedah Loci kerana kaedah Loci bergantung pada visualisasi sesuatu perkara yang seseorang perlukan untuk mengingatnya.

Letakkan objek-objek imej ingatan dalam susunan tertentu mengikut tempat yang anda sudah terbiasa dengannya sebagai contoh seperti Sekolah, Rumah, Bandar, Pusat Membeli Belah dsb.

Oleh itu, apabila anda ingin mengingati misalnya senarai membeli-belah atau teks ucapan, anda hanya perlu menjalani mental of journey ini untuk mengingati setiap elemen.

Mental of Journey membayangkan sesuatu konsep, keadaan, atau gagasan dalam minda kerana proses mental yang melibatkan penemuan, menganalisis mampu menyelesaikan masalah.

Teknik hafalan ini dapat ditingkatkan dengan menjadikan gambaran lebih jelas.

Teknik menghafal Kaedah Loci sangat popular di dunia kuno dan digunakan hingga pertengahan abad ke-17.


Hukum Bertanjak Dan Bagaimana Mahu Mendapat Pahala Memakainya?

1) Wajib: Sekiranya berada dalam majlis bersama pemerintah dan disuruh pemerintah (Raja / Sultan) untuk memakai Tanjak misalnya dalam acara pertabalan, pengurniaan darjah dan sebagainya.

2) Sunat/Mustahab: Pada kedua-dua hari Raya kerana termasuk dari keumuman suruhan memakai pakaian yang indah-indah. Demikian pada hari-hari kebesaran yang bersesuaian semisal meraikan Mawlid Rasulullah ﷺ dan sebagainya.

3) Harus: Memakainya pada bila-bila masa dan majlis yang bersesuaian.

4) Makruh: Memakai tanjak yang berlawanan sifatnya pada saat ketika yang tidak bersesuaian,misalan tanjak bersifat megah dipakai ketika melawat Jenazah.

5) Haram: Memakai tanjak sedangkan aurat terdedah,atau memakai tanjak curi.

Sekadar perkongsian ringkas bahawa sebagaimana muamalah harian yang lainnya yang dihukumkan mubah(harus) pada keadaan asalnya, maka pemakaian Tanjak juga tidak terlepas dari hukum Taklifi yang lima yang boleh berubah-ubah mengikut keadaannya.

Niat-niat Yang Mendatangkan Pahala Ketika Memakai Tanjak.

يَٰبَنِيٓ ءَادَمَ خُذُواْ زِينَتَكُمۡ عِندَ كُلِّ مَسۡجِدٖ وَكُلُواْ وَٱشۡرَبُواْ وَلَا تُسۡرِفُوٓاْۚ إِنَّهُۥ لَا يُحِبُّ ٱلۡمُسۡرِفِينَ

(Wahai anak-anak Adam! Pakailah pakaian kamu yang indah berhias pada tiap-tiap kali kamu ke tempat ibadat (atau mengerjakan sembahyang), dan makanlah serta minumlah, dan jangan pula kamu melampau; sesungguhnya Allah tidak suka akan orang-orang yang melampaui batas.

قُلۡ مَنۡ حَرَّمَ زِينَةَ ٱللَّهِ ٱلَّتِيٓ أَخۡرَجَ لِعِبَادِهِۦ وَٱلطَّيِّبَٰتِ مِنَ ٱلرِّزۡقِۚ قُلۡ هِيَ لِلَّذِينَ ءَامَنُواْ فِي ٱلۡحَيَوٰةِ ٱلدُّنۡيَا خَالِصَةٗ يَوۡمَ ٱلۡقِيَٰمَةِۗ كَذَٰلِكَ نُفَصِّلُ ٱلۡأٓيَٰتِ لِقَوۡمٖ يَعۡلَمُونَ

Katakanlah (wahai Muhammad): “Siapakah yang (berani) mengharamkan perhiasan Allah yang telah dikeluarkanNya untuk hamba-hambaNya, dan demikian juga benda-benda yang baik lagi halal dari rezeki yang dikurniakanNya?” Katakanlah: “Semuanya itu ialah (nikmat-nikmat) untuk orang-orang yang beriman (dan juga yang tidak beriman) dalam kehidupan dunia; (nikmat-nikmat itu pula) hanya tertentu (bagi orang-orang yang beriman sahaja) pada hari kiamat”. Demikianlah Kami jelaskan ayat-ayat keterangan Kami satu persatu bagi orang-orang yang (mahu) mengetahui.

– Surah Al-A’raf, Ayat 31-32

2) Niat mengangkat martabat bangsa serta mendatangkan rasa gerun terhadap musuh:

وَأَعِدُّواْ لَهُم مَّا ٱسۡتَطَعۡتُم مِّن قُوَّةٖ وَمِن رِّبَاطِ ٱلۡخَيۡلِ تُرۡهِبُونَ بِهِۦ عَدُوَّ ٱللَّهِ وَعَدُوَّكُمۡ وَءَاخَرِينَ مِن دُونِهِمۡ لَا تَعۡلَمُونَهُمُ ٱللَّهُ يَعۡلَمُهُمۡۚ وَمَا تُنفِقُواْ مِن شَيۡءٖ فِي سَبِيلِ ٱللَّهِ يُوَفَّ إِلَيۡكُمۡ وَأَنتُمۡ لَا تُظۡلَمُونَ

Dan sediakanlah untuk menentang mereka (musuh yang menceroboh) segala jenis kekuatan yang dapat kamu sediakan dan dari pasukan-pasukan berkuda yang lengkap sedia, untuk menggerunkan dengan persediaan itu musuh Allah dan musuh kamu serta musuh-musuh yang lain dari mereka yang kamu tidak mengetahuinya; sedang Allah mengetahuinya. Dan apa sahaja yang kamu belanjakan pada jalan Allah akan disempurnakan balasannya kepada kamu, dan kamu tidak akan dianiaya.

– Surah Al-Anfal, Ayat 60

3) Niat untuk mendatangkan kebaikan secara umum dengan memelihara adab dan santun ketika masih bertanjak.

4)Niat mencontohi perilaku Rasulullah ﷺ dari segi keumuman Baginda menutup dan memakai perhiasan kepala (qalansuwah/’imamah).


Tips Melayari Internet Lebih Baik Dengan Micosoft Edge

Kita semua ada pelayar internet pilihan masing-masing. Sesetengah masih memilih Google Chrome dan varian Chromium seperti UC Browser, Baidu Browser dan Torch Browser. Ada juga yang memilih Mozilla Firefox atau Opera sebagai kaedah melayari internet. Bagi pengguna Microsoft 10, Microsoft memperkenalkan satu pelayar internet baru menggantikan Internet Explorer iaitu Microsoft Edge. Memang diakui pada awalnya, saya merasakan agak kekok ketika menggunakannya. Tetapi lama-kelamaan, saya amat berpuas hati dengan prestasi yang ditawarkan Edge. Justeru, ada beberapa tips untuk menjadikan penggunaan Edge lebih selesa kepada pengguna seperti anda.

1. MENUKAR ENJIN CARIAN.

Seperti yang diketahui semua, enjin carian yang ditetapkan Microsoft untuk Microsoft Edge ialah Bing. Tetapi kita semua ada pilihan enjin carian masing-masing seperti Google, Yahoo dan Ask.com. Tak perlu pening kepala tentang cara nak ubah enjin carian dalam Edge. Pergi ke bahagian menu (tiga titik) pada bahagian kanan sebelah atas, klik Settings, pilih View Advanced Settings dan pilih Change search engine. Ingatan, pergi lawati mana-mana laman sesawang enjin carian yang anda mahu terlebih dahulu sebelum pilih enjin carian tersebut sebagai enjin carian baru untuk Edge anda.

2. GELAP ATAU CERAH.

Sesetengah daripada kita kurang menggemari kecerahan warna Edge masing-masing. Kalau begitu, pergi ke Settings dan di bawah kategori Choose a theme, tukar pilihan cerah kepada gelap dengan tujuan mengubah warna pada menu Edge anda. Nampak macam remeh tapi ia sebenarnya boleh membuatkan Edge anda lebih elegan dan sesuai dengan citarasa anda. Jika anda nak ubah semula, hanya ulangi langkah di atas dan tukar kembali kepada cerah.

3. MOD BACAAN.

Tahukah anda, bila anda memilih mod bacaan, anda boleh membaca dengan aman tanpa perlu memikirkan gangguan iklan atau video yang kadang-kadang mengganggu tumpuan kita. Hanya perlu klik sahaja simbol bacaan pada bahagian alamat URL untuk aktifkan mod sebegini. Namun, jika anda nak menggunakan mod bacaan, saya cadangkan anda gunakan pada alat seperti tablet atau komputer riba boleh sentuh kerana ia nampak asli berbanding komputer meja biasa anda.

4. SENARAI BACAAN.

Pada satu-satu masa, kita mahu membaca satu artikel berita atau rencana menarik berkaitan dengan minat kita seperti masakan, hobi, kraftangan dan automotif tetapi tiada masa untuk melakukannya. Jika anda melayari Internet menggunakan Microsoft Edge, anda tidak perlu risau. Anda hanya perlu klik butang bintang pada URL Edge bagi laman sesawang yang dilayari untuk diletakkan dalam senarai kegemaran atau senarai bacaan. Bila anda berbuat demikian, anda boleh meneruskan bacaan pada waktu yang lain tanpa perlu mengganggu rutin harian anda. Bila anda sudah selesai, anda boleh saja klik sebelah kanan sambungan artikel dan pilih Delete dari senarai bacaan anda. Jika anda nak lihat senarai bacaan anda, klik butang beberapa garisan di sebelah kanan Edge. Selain memaparkan senarai bacaan anda, ia turut memaparkan senarai muat turun anda dan senarai laman sesawang kegemaran anda.

5. PIN LAMAN SESAWANG PADA MENU START

Satu ciri yang tidak diketahui berkenaan Microsoft Edge ialah anda boleh pin mana-mana laman sesawang kegemaran anda pada menu Start. Hanya perlu pergi ke laman sesawang yang anda mahu, pergi ke bahagian menu Edge (butang tiga titik) dan klik Pin this page to Start. Bila mana anda nak melayari laman sesawang yang digemari, anda hanya perlu klik saja kotak pada menu Start. Perlu diingat, kotak laman sesawang yang diletakkan pada bahagian menu Start mungkin tidak sesuai dengan skim warna atau grafik, ini boleh membuatkan kita merasakan ia kurang sesuai. Namun, itu tidak menghalang kita menggerakkan kotak laman sesawang tersebut pada posisi yang kita suka bagi mendapat akses mudah ke laman sesawang tersebut.

6. PAPARKAN BUTANG RUMAH (HOMEPAGE)

Antara cara Microsoft menampakkan Edge lebih moden dan elegan dari segi penampilannya ialah menyembunyikan butang rumah (Homepage) semasa anda menggunakannya. Usah risau bagi yang malas menaip dan segera mahukan akses kepada laman sesawang permulaan pelayar anda, pergi ke Settings, klik Advanced Settings dan aktifkan butang rumah. Anda boleh saja ubahsuai destinasi laman permulaan pelayar anda sama ada ke New Tab, laman permulaan Edge atau laman sesawang yang anda suka seperti Google atau Yahoo.

7. PREVIU TAB TERBUKA.

Tak tahu mana satu tab yang kita nak biarkan atau tutup? Dengan Edge, anda boleh melihat previu setiap tab sebelum mahu menutup atau membiarkan saja. Hanya perlu klik butang anak panah ke bawah dan tab akan dibesarkan sedikit bagi memudahkan anda melihat previu versi kecil tab yang dibuka.

8. KETEPIKAN TAB SEKETIKA UNTUK DIGUNAKAN KEMUDIAN.

Ada masanya, kita merasakan bilangan tab yang dibuka terlalu banyak sehingga sukar untuk kita fokus pada tugasan yang diberi. Bagi pengguna Edge, anda boleh saja mengetepikan seketika tab-tab ini dan buka kembali kemudian. Anda hanya perlu klik butang kecil anak panah menuju ke tab untuk ketepikan tab-tab ini. Tab-tab yang diketepikan ini disimpan dalam satu koleksi dan anda boleh aktifkan semula selepas tugasan yang diberi selesai atau anda mempunyai masa lapang.

9. SAMBUNG CORTANA PADA EDGE

10. UBAHSUAI TAB BARU.

Setiap kali anda buka tab baru Microsoft Edge, pasti anda akan melihat laman-laman sesawang pilihan dan terbaik mengikut Microsoft Edge. Jika anda merasa bosan dengan tetapan sebegini, pergi ke Settings dan anda boleh ubahsuai tab baru kepada beberapa pilihan iaitu laman-laman sesawang pilihan dan terbaik, laman-laman sesawang terbaru atau hanya halaman kosong.

SUMBER

Elliot, Matt. (2017). CNET.com. 10 tips for better browsing with Microsoft Edge. https://www.cnet.com/how-to/10-tips-for-better-browsing-with-microsoft-edge/


Kapal Yang Hilang Di Segi Tiga Bermuda Ditemui Selepas 95 Tahun

Tak sah jika sebut Segi Tiga Bermuda, maka bermulalah juga kegilaan geng teori konspirasi bak zombi dalam cerita The Walking Dead. Tak habis-habis jika berlaku saja kemalangan atau kehilangan membabitkan pesawat atau kapal, Segi Tiga Bermuda saja yang dipersalahkan. Tatkala geng teori konspirasi terus meniup trompet teori-teori mereka, mereka terlupa ada satu kapal yang didakwa hilang di kawasan berkenaan 95 tahun lalu sudah berjaya ditemui.

Pada 29 November 1925, kapal SS Cotopaxi seharusnya berlayar dari Charleston, South Carolina menuju ke Havana, Cuba dengan membawa muatan berisi arang batu dan krew seramai 32 orang. Bagaimanapun, kapal itu tidak pernah sampai ke destinasi selepas dilanda ribut semasa berada berhampiran dengan kawasan Segi Tiga Bermuda dua hari selepas berlayar dan hilang terus. Tetapi hampir seabad selepas dilaporkan hilang, ia ditemui oleh sekumpulan penyelidik dan saintis di luar perairan St Augustine, Florida.

Dengan penemuan ini, ia dilihat boleh mematikan terus semua mitos dan teori mengarut berkenaan Segi Tiga Bermuda dan kehilangan kapal atau pesawat yang berlaku di situ. Malah, penemuan SS Cotopaxi ini juga bakal ditonjolkan dalam salah satu episod rancangan saluran Science Channel iaitu Shipwreck Secrets yang mula ditayangkan pada 9 Februari lepas. Menurut salah seorang penyelidik, Michael Barnette, penemuan kapal berkenaan merupakan sesuatu yang mengujakan. Tambah ahli biologi marin dari Pentadbiran Atmosfera dan Lautan Kebangsaan (NOAA) itu, “Saya sudah melakukan banyak selaman di kawasan kapal karam tetapi penemuan ini yang paling menonjol.”

Tanpa disedari, kapal ini sebenarnya sudah ditemui oleh ramai orang sejak 35 tahun lepas. Tetapi tapak kapal karam ini dikenali dengan nama lain iaitu Bear Wreck. Ramai mengetahui Bear Wreck ialah tapak sebuah kapal karam tetapi pasukan penyelidik dan saintis yang mengkajinya mengalami kesukaran mengenalpasti identiti kapal berkenaan.

Ini kerana menurut Barnette, kapal tersebut tidak mempunyai petunjuk yang boleh membawa kepada pengenalan identiti seperti loceng yang mempunyai nama kapal. Tetapi itu tidak menghalang beliau memikirkan kemungkinan Bear Wreck menyamai semua petunjuk dengan kehilangan Cotopaxi.

Tetapi petunjuk sebenar datang bukan dari Bear Wreck. Sebaliknya, ia datang dalam bentuk rekod bertulis seperti dokumen mahkamah, kertas kerja insurans dan dokumen sejarah yang wujud semasa kapal tersebut karam. Antara maklumat yang wujud ialah koordinat kemungkinan laluan kapal dan penerangan bertulis tentang jentera dan mesin yang digunakan dilihat sama dengan artifak yang dijumpai di Bear Wreck.

Tetapi penemuan terbesar dibuat oleh sejarawan British, Guy Walters. Hasil semakan Walters mendapati SS Cotopaxi ada membuat isyarat meminta pertolongan pada 1 Disember 1925 beberapa puluh batu dari kawasan luar pesisir pantai Florida.

Dari situlah, semua maklumat yang dikumpul mendedahkan apa sebenarnya yang berlaku terhadap SS Cotopaxi semasa dalam perjalanan ke Havana. Kapal tersebut bukan saja beroperasi dalam keadaan kewangan yang ketat tetapi tidak mempunyai kelengkapan untuk beroperasi dalam cuaca ribut.

Dan berdasarkan pemeriksaan pada bahagian bawah kapal, sebelum ia karam akibat dilanda ribut, bahagian penutup kapal yang diperbuat daripada kayu berada pada tahap yang membimbangkan dan tidak dapat dibaiki. Bila kapal sebegini dilanda ribut di kawasan perairan cetek St Augustine, Barnette merumuskan krew SS Cotopaxi tidak berpeluang langsung untuk menyelamatkan diri. Bagi mengukuhkan lagi penemuan yang dibuat, beliau turut merujuk kepada penyelidik-penyelidik di Muzium Maritim dan Rumah Api St Augustine.

Yang pasti, tenggelamnya SS Cotopaxi langsung tiada kaitan dengan sumpahan Segi Tiga Bermuda di mana sempadannya berhampiran dengan kedudukan Bear Wreck. Sejak bertahun-tahun, geng teori konspirasi sentiasa menjadikan kisah kehilangan kapal ini sebagai bukti bahawa Segi Tiga Bermuda memang berhantu dan bertanggungjawab mencetuskan kemalangan kapal dan pesawat di situ.

Tetapi sejak beberapa tahun ini, kebanyakan kisah yang dibangkitkan berjaya dibuktikan sebaliknya oleh komuniti saintifik termasuk NOAA. Dan memandangkan lautan meliputi 70% permukaan bumi, perkara-perkara yang dikatakan hilang muncul sekali-sekala. Dan jika Cotopaxi boleh dikesan dan dijumpai, tidak mustahil kapal-kapal atau pesawat malang yang hilang boleh ditemui semula.


Scammer Menyamar Jadi Maharaja Yang Berusia 300 Tahun

Dengar kata Maharaja Qianlong masih hidup dan kini berkerja sebagai penipu online? Kalau korang percaya, maknanya sangat mudah nak tipu korang. Baiklah, aku anggap kes ini sebagai salah satu kes ‘scammer’ tetapi semakin maju dengan sedikit sentuhan tradisi imperialis China pada zaman moden.

Ceritanya adalah tentang budaya jenay4h ‘scam’ pada zaman moden yang melibatkan seorang mangsa yang bendul yang mudah diambil kesempatan kerana kepercayaannya terhadap mitos “ramuan cecair keabadian” lalu ditipu hingga kehilangan sebahagian hartanya kerana cuba membantu seorang ‘mantan maharaja’ yang mahu mendapat kembali aset dan harta peninggalan kerajaannya.

Si pelaku itu telah menyamar sebagai bekas maharaja Dinasti Qing di China iaitu Maharaja Qianlong, dia mendakwa telah pun mencapai usia 300 tahun. Manakaka rakannya bertindak sebagai orang tengah.

Qianlong nampaknya telah menemui ramuan rahsia yang diimpikan setiap maharaja-maharaja China dahulu iaitu “cecair keabadian” (elixir of life) atau maulhayat. Ini berdasarkan tubuh badan beliau yang masih sihat dan kuat setelah mendakwa pernah meminum ramuan itu pada tiga abad yang lepas.

Dah macam kes Sultan Melaka versi China, cuma yang versi China ini bukan klaim sebagai pewaris atau keturunan Maharaja, tetapi dia klaim dia adalah bekas maharaja yang masih hidup sejak dua abad yang lalu.

Baik, dipendekkan cerita, seorang lelaki memberitahu kepada seorang wanita di selatan China bahawa dia boleh mengakses dan mengeluarkan “harta simpanan imperialis” yang merupakan hak milik dirinya sendiri, tetapi, macam biasalah, sebagai seorang scammer, dia menyatakan bahawa dia hanya memerlukan sedikit wang pendahuluan bagi tujuan “mengeluarkan harta simpanan” itu.

DIPERDAYA OLEH AURA IMPERIALIS

Wan Jianmin, 55 tahun, telah dibicarakan di mahkamah di Shenzhen pada tahun 2016 kerana menipu seorang wanita Guangdong dan suaminya sejumlah wang bernilai lebih dari RMB 40 juta.

Wanita itu pada asalnya hanya menyerahkan wang sebanyak 2 juta yuan kepada rakan sejenay4h lelaki itu, bertujuan hanya untuk membeli batu permata jed yang berbentuk kobis, dia mahu menjadikan permata itu sebagai tangkal bertuah.

“Maharaja Qianlong” kemudian diperkenalkan kepada wanita tersebut oleh Wan yang berperanan sebagai ‘conman’ dan orang tengah untuk memer4ngkap wanita tersebut. Ini menambahkan lagi keyakinan golongan yang jarang terdedah dengan maklumat sebenar di media sosial.

Dengan mengaku sebagai anak didik pelabur global terkenal, George Soros, Wan memujuknya untuk melibatkan diri dengan tambahan 45 juta yuan bagi melabur dalam program pertumbuhan kewangan yang menjana keuntungan dan melabur untuk sebuah firma teknologi di bandar selatan Shenzhen. Macam MLM lah maksudnya.

Untuk kes Maharaja Qianlong pula dia telah menipu dengan berpura-pura mengawal sejumlah dana bernilai lebih RMB 300 bilion yang menurutnya adalah milik keluarga imperialis Dinasti Qing. Bagi menguatkan lagi dakwaannya, Wan Jianmin memperkenalkan wanita itu dengan ‘Maharaja Qianlong’ yang masih hidup dan sudah berusia lebih dari 300 tahun kerana meminum “ramuan cecair keabadian”.

Kedua-dua lelaki ini telah berjaya ‘sailang’ duit wanita tersebut, mereka membelanjakannya untuk rumah, kereta dan ubat-ubatan, tetapi akhirnya kantoi, ditahan dan didapati bersalah dalam perbicaraan di mahkamah Shenzhen.

Antara tahun 2012 dan 2014, mangsa, Zheng Xueju dan suaminya menyerahkan berjuta-juta RMB kepada Wan Jianmin untuk melabur dalam dana pertumbuhan tinggi dan sebagai modal operasi untuk melepaskan aset Maharaja yang sedang dibekukan.

Menurut catatan mahkamah, Wan adalah penipu bersiri yang telah berkali-kali mengaku dirinya dalam beberapa watak individu penting, dia pernah menyamar sebagai veteran Per4ng Vietnam, kadangkala sebagai dalang yang mengawal nilai mata wang antarabangsa, pernah mengaku sebagai anak didik George Soros, atau sebagai ketua di sebalik tabir Royal Bank of Canada, dia juga mendakwa sangat rapat dengan pemimpin tenter4 China.

Tetapi, memperkenalkan mangsanya dengan Maharaja Qianlong adalah kali pertama berlaku dalam sejarah kes penipuan begini. Dan ini bukan kali pertama seseorang ditipu kerana terpesona dengan aura imperialis yang digunakan untuk memujuk mereka mengeluarkan wang tunai dalam jumlah yang besar.

KES-KES LAIN

Seorang wanita berusia 48 tahun pernah menyamar sebagai seorang puteri dari keluarga dinasti Qing, yang mendakwa dia memiliki akses terhadap peninggalan harta bernilai 175 bilion yuan. Antara tahun 2013 dan 2014 sahaja, dia meraih kira-kira 2 hingga 3 juta yuan hasil menipu beberapa orang mangsa di wilayah Henan.

Pada tahun 2011, seorang lelaki di Sichuan memberikan seorang wanita wang tunai berjumlah 30 juta yuan setelah wanita itu mendakwa dia berasal dari keluarga Aisin Gioro, keturunan pemerintah Dinasti Qing. Wanita itu mendakwa dia memiliki 98  juta yuan yang disimpan di sebuah gua tetapi, (korang mesti dah boleh agak kan?) seperti biasa, dia memerlukan sejumlah wang untuk merasuah pengawal.

SIAPAKAH MAHARAJA QIANLONG?

Maharaja Qianlong adalah maharaja keenam dinasti Qing. Dilahirkan di Beijing pada tahun 1711, pemerintahannya selama enam dekad menjadikan dia sebagai maharaja yang paling lama memerintah dalam sejarah China tetapi secara de facto.

Dia diingati sebagai pemerintah yang berjaya meluaskan sempadan empayarnya sejauh ke Xinjiang moden, memperkukuhkan cengkamannya di Tibet, dan melaksanakan siri kempen ketent3raan yang berjaya menghilangkan anc4man terhadap timur laut China dari suku nomad Turkik dan Mongol.

Tetapi dua dekad terakhir pemerintahannya juga telah dicalarkan dengan masalah pembaziran wang negara yang dibelanjakan untuk membina istana mewah dan gejala korupsi dalam kerajaan yang menjadikan pemerintahan Qing bertambah lemah. Qianlong juga dikenang sebagai pemerintah imperial China yang paling kej4m menind4s umat Islam dengan dasar-dasar undang-undang anti-Islam yang diperkenalkannya.

Maharaja Qianlong melepaskan takhtanya pada usia 85 tahun, setelah hampir 61 tahun memerintah. Takhta diwariskan kepada puteranya, Maharaja Jiaqing yang berusia 36 tahun pada tahun 1796. Selama tiga tahun berikutnya, dia memegang gelaran “Taishang Huang” (Maharaja Bersara) walaupun dia terus mengawal kuasa dan Maharaja Jiaqing hanya sekadar memerintah atas nama sahaja.

Dikatakan dia bertindak turun dari takhta atas dasar menghormati adat agar tidak memerintah melebihi tempoh pemerintahan datuknya, Maharaja Kangxi, yang memerintah selama 61 tahun dan menjadi maharaja China yang paling lama memerintah dalam sejarah, walaubagaimanapun, Qianlong telah memerintah jauh lebih lama kerana dia memerintah secara de facto selepas turun dari takhta.

MODUS OPERANDI SCAMMER

Penipuan sebegini adalah variasi dari penipuan klasik Sepanyol yang berakar dari akhir abad ke-18, di mana penipu itu mendakwa dia cuba menyeludup keluar seorang individu yang sangat kaya dari sebuah penj4ra di Sepanyol. Apa yang dia perlukan hanyalah sejumlah bayaran pendahuluan untuk memberikan rasuah kepada pengawal pengawal, maka setelah individu itu dibebaskan, dia menjanjikan bahawa harta kekayaan individu itu akan dikongsi bersama-sama.

Hari ini, kita mungkin boleh menerima pesanan di Facebook Messenger atau menerima e-mel dari seseorang yang berpura-pura menjadi seorang lelaki Amerika berkulit putih yang tampan mengajak anda berkenalan, lama kelamaan dia membuatkan anda jatuh hati dan percaya padanya.

Kemudian, dia akan memberitahu hasratnya untuk datang ke Malaysia samada hendak bertemu saja atau mahu mengahwini anda. Alamak, sayangnya, aset miliknya pula telah dibeku oleh kerajaan.

Bagi menyelesaikan ‘masalah’ ini, dia akan memberitahu apa yang anda harus lakukan, biasanya dia akan minta anda hantar butiran akaun bank peribadi, dan sejumlah wang akan dipindahkan ke akaun anda, dia kemudian akan berjanji untuk berkongsi wang itu dengan anda apabila dia telah tiba di Malaysia. Anda pun tanpa rasa was-was terus melakukan apa saja yang disuruhnya.

Maka sempurnalah penipuannya terhadap anda. Siapa anda tu? Perempuan lah, siapa lagi. Biasanya makcik-makcik yang sudah berusia dan ketiadaan suami, tak banyak kes yang mereka sasarkan kepada wanita muda kerana wanita muda agak mahir dengan diaspora media sosial, melainkan jika dia seorang yang tidak dipantau oleh ibu bapa atau rakan-rakan, maka dia akan cenderung menjadi mangsa kecurian identiti.

APA YANG PERLU KITA LAKUKAN?

Berhati-hatilah samada untuk diri sendiri dan orang sekeliling, pantaulah mereka yang tidak biasa dengan media sosial agar mereka tidak mudah terpedaya dengan tipu helah sebegini. Jangan panik dan ikutlah arahan diberikan pemanggil, tanpa terlebih dahulu menghubungi polis atau institusi kewangan terbabit. Dengar dan hafal dengan teliti setiap maklumat yang anda dapat.

Bertenang dan jangan hubungi semula nombor telefon yang anda terima. Sebaliknya dapatkan nombor telefon rasmi syarikat, organisasi atau institusi terbabit untuk pengesahan lanjut.

Jangan sesekali anda dedahkan maklumat akaun bank, nombor kad debit ATM atau kad kredit anda kepada orang yang tidak dikenali. Anda boleh merujuk laman sesawang rasmi Bank Negara Malaysia, Polis Diraja Malaysia, atau Suruhanjaya Pencegahan Rasuah Malaysia untuk mendapatkan maklumat dan nasihat terkini berhubung penipuan atas talian.

Jika anda memiliki maklumat berkenaan sebarang jenay4h scam, usah teragak-agak untuk melaporkannya kepada pihak polis atau SPRM untuk membantu. Seorang pemberi maklumat akan dijamin keselamatannya secara penuh berdasarkan Akta Perlindungan Pemberi Maklumat 2010.

RUJUKAN:

The Beijinger: Beijing Emperor and Qing Dynasty Scammer Faces Prison Time in Shenzhen

Berita Harian: Jangan Mudah Terpedaya Jenay4h Macau Scam


Punca Sebenar Kema-tian Chris Benoit

Bagi peminat gusti ketika era Ruthless Agression dan Attitude Era, nama Chris Benoit tidak akan luput dari bibir peminat-peminat gusti. Walaupun memiliki tubuh yang kecil, namun tetap diminati oleh para peminat gusti dek kerana penyudahnya yang padu.

Segalanya tampak indah sehinggalah pada 24 Jun 2007, beliau dipercayai menamatkan nyawanya sendiri dan turut menjadi mangsa, anak dan isterinya. Tragedi ini cukup memberi tamparan hebat kepada pihak WWE kerana sejurus selepas itu, tiada lagi memori Benoit terpahat di dalam sejarah syarikat gusti itu.

Chris Benoit atau Christopher Daniels Benoit memulakan debut sebagai penggusti profesional di Stampede Wrestling yang dimiliki oleh keluarga Hart pada tahun 1985. Setelah syarikat itu ditutup pada 1989, Benoit berpindah ke New Japan Pro Wrestling selama beberapa ketika sebelum berhijrah ke WCW dan ECW.

Di Jepun, Benoit berjaya mendakap sabuk kejuaraan pertamanya, iaitu  IWGP Junior Heavyweight Championship. Kemudian, Benoit menyertai World Championship Wrestling (WCW) selama setahun dan berhijrah ke Extreme Championship Wrestling sebelum pulang semula ke WCW.

Di WCW, Benoit berjaya mendakap beberapa sabuk kejuaraan dan yang paling tertinggi ialah sabuk kejuaraan heavyweight WCW menewaskan Psycho Sid. Walaubagaimanapun, sehari selepas itu, Benoit meninggalkan WCW dan berhijrah ke WWE kerana faktor politik dalaman yang didalangi oleh New World Order. (Bukan Freemason).

Di WWE, nama Chris Benoit terus menyinar dan sering diangkat di pertunjukan-pertunjukan utama syarikat tersebut. Pada tahun 2005, setelah pemergian sahabat baiknya, Eddie Guererro, kehidupan Chris Benoit seakan serba-serbi tak kena sehinggalah pada hari pemergiannya. Apakah yang berlaku sebenarnya?

Ketika hari kejadian, Benoit mula mula dipercayai membu-nuh isterinya terlebih dahulu. Kemudian, Benoit membu-nuh anaknya, Daniel dengan menggunakan Xanax. Selepas itu, Benoit menggantung dirinya di mesin angkat berat dengan menggunakan bebanan yang paling berat. Di komputer Benoit, kelihatan dua pencarian terakhir di Internet Benoit, iaitu mengenai ayat Bible dan cara paling cepat untuk ma-ti.

Sejak pemergian Benoit yang begitu tragis itu, ramai rakan taulan dan peminat Benoit membuat andaian dan teori mengapa Benoit bertindak sedemikian.

Menurut rakan penggusti Benoit, Bob Holly, alkohol menyumbang peratusan terbesar terhadap kes itu. Holly yang sering bersama-sama Benoit mengatakan bahawa Benoit selalu mabvk apabila menghadapi masalah bersama isterinya.

Menurut Chris Jericho, Benoit juga sering menggunakan steroid ketika aksi perlawanan.Namun, Benoit menggunakan penggunaan steroid selepas kema-tian Eddie Guererro di mana WWE mula memperketatkan polisi mengenai penggunaan steroid. Pemilik WWE, Vince Mcmahon menafikan bahawa Benoit mengalami ketagihan steroid.

Bagi bekas penggusti, Christopher Nowinski yang merupakan graduan Universiti Harvard, setelah mengkaji mengenai otak Benoit, beliau mendapati bahawa otak Benoit bersamaan dengan otak seorang pesakit Alzheimer yang berusia 80 tahun.

Kemungkinan, ini merupakan kesan daripada aksi-aksi Benoit di atas gelanggang. Di atas gelanggang, kepala Benoit sering dijadikan sebagai sasaran sehingga menyebabkan beliau ce-dera. Tambahan pula, dengan aksi penyudah Headbutt yang banyak menggunakan kepala memburukkan lagi kesihatan kepalanya itu.

Teori yang terakhir ialah kema-tian Eddie Guererro yang memberikan kesan yang mendalam terhadap kehidupan Benoit. Guererro dan Benoit merupakan sahabat rapat sejak mereka berkelana di Jepun.

Setelah kema-tian Eddie, Benoit sering berhubung dengan anak saudaranya, Chavo. Chavo jugalah merupakan individu terakhir yang dihubungi oleh Benoit sebelum Benoit membu-nuh diri. Malah, Benoit turut mengatakan “I Love you, Chavo.”

Faktor-faktor ini lah yang menyumbang kepada Benoit lalu beliau bertindak sedemikian rupa. Chris Benoit yang selama ini disanjung oleh WWE kini hilang terus dari sejarah WWE akibat perbuatannya itu walaupun diketahui, tidak semuanya berpunca dari tindakan Benoit sendiri.

RUJUKAN:

161385360554578. (2020, April 01). Chris Benoit was an icon until shockingly murDring his family and  life. Retrieved January 22, 2021, from https://talksport.com/sport/wrestling/689459/chris-benoit-tragedy-family-son–wwe-documentary/

Madera, A. (n.d.). Chris Benoit – The Man Who Almost Destr0ye Wrestling. Retrieved January 22, 2021, from https://gothictimes.net/10361/arts/chris-benoit-the-man-who-almost-destro30-wrestling/


Membetulkan Sejarah Rohingya Di Bumi Myanmar

Isu Rohingya ini sebenarnya rumit. Sangat rumit. Tapi ramai yang main bedal saja mengulas isu ini tanpa membuat penyelidikan secara menyeluruh.

Ilmu yang sedikit membawa kepada fitnah. Aidil Adha dan hari-hari Tasyriq yang patut menyatukan kita menjadi hari berbalah dan menyebar dusta. Apa benda.

Ada tulisan tular yang kata Rohingya ini tidak “deserve” bantuan kita kerana mereka berperangai buruk.

“Kalau etnik lain boleh hidup aman damai di Myanmar kenapa Rohingya tak boleh? Mesti perangai Rohingya sendiri yang suka duduk dalam kepompong sendiri menolak asimilasi kan? Cuba tengok perangai mereka dekat Selayang!”

Benda ini bukan boleh pakai logik sahaja bang.

Rohingya dibenci pun bukan kerana faktor agama atau Islamo-fobia semata-mata. Bukan hitam vs putih. Bahaya jika isu ini dibahaskan melalui kerangka konflik agama.

Isu Rohingya adalah contoh klasik kegagalan ethno-nasionalisme yang membawa kepada kegagalan “nation-building”. Rohingya merupakan kumpulan yang dikambinghitamkan dalam masalah ini dan mereka menghadapi penghapusan etnik atau “genocide”.

Rohingya bukanlah pendatang Bangladesh yang sombong seperti yang didakwah. Keadaan Rohingya dan Bangladesh ada persamaan dengan Alam Melayu juga.

Pada asalnya negeri Rakhine (atau Arakan, tempat duduk orang Rohingya) dan Bengal (Bangladesh hari ini) dekat dari segi geografi dan politik, maka berlaku interaksi budaya. Selepas tahun 1785, Arakan ditawan oleh Burma (Myanmar) dan kekal berada di bawah Burma selepas Burma merdeka daripada Britain pada tahun 1948, maka Muslim Arakan dipisahkan daripada Muslim Bengal.

Muslim Arakan atau Rohingya ini pada asalnya boleh hidup dengan etnik Rakhine yang menganut Buddhisme. Namun dasar British yang membawa masuk buruh Bengali menyebabkan Rakhine rasa terancam. Malah semasa Perang Dunia Kedua (1939-1945), Rakhine menyokong Jepun dan Rohingya setia dengan British. Maka berlakulah permusuhan dan episod bunuh-membunuh seperti 14 hari pemerintahan Bintang Tiga di Tanah Melayu.

Rohingya pernah menuntut kemerdekaan agar disatukan dengan Bangladesh. Mereka berjuang secara bersenjata di bawah nama Mujahideen (1947-1961), Rohingya Liberation Party (1972-1974), Rohingya Patriotic Front (1974-1982), Rohingya Solidarity Organization (1982-1998), Arakan Rohingya Islamic Front (1986-1998) dan Arakan Rohingya National Organization (1998 sehingga kini).

Dan bukan Rohingya saja yang tak mahu berasimilasi, berpuluh-puluh etnik yang lain seperti Karen, Mon, Shan, Kachin dan Wa telah mengangkat senjata menentang dasar asimilasi “Burmanization” yang bermula sejak 1960-an selepas kudeta tahun 1962. Nama saja Burmanization tapi pemerintah tentera berat sebelah kepada budaya etnik Bamar dan agama Buddhisme.

Untuk mengambil hati Rakhine (salah satu daripada 4 etnik penganut Buddhisme bersama-sama orang Bamar, Shan dan Mon), Jeneral Ne Win memberi taraf autonomi kepada Rakhine dan tidak mengiktiraf Rohingya sebagai penduduk Rakhine. Malah, sejak tahun 1982 Rohingya dilucut kewarganegaraan di bawah Undang-Undang Kewarganegaraan. Rohingya menjadi “stateless people”.

Pendemokrasian Myanmar sejak tahun 2011 tidak mengubah nasib Rohingya. Parti yang anti-Rohingya, Rakhine Nationalities Development Party (RNDP) memenangi majoriti kerusi di Rakhine. Presiden Thein Sein tiada pilihan selain mengambil hati RNDP dengan membuat cadangan agar orang Rohingya ditempatkan semula, satu cadangan yang ditolak Pertubuhan Bangsa-Bangsa Bersatu (UN) kerana menzalimi hak orang Rohingya sebagai penduduk asal.

Thein Sein disokong oleh gerakan sami pelampau seperti Ashin Wirathu, pemimpin Gerakan 969 yang menyebarkan sentimen Islamo-fobia. Gerakan 969 inilah tukang penyebaran propaganda bahawa orang Rohingya adalah pendatang Bangladesh dan menghasut orang Rakhine membunuh orang Rohingya.

Sejak itu pembantaian ke atas Rohingya berlaku pada Jun 2012, Mac 2013 dan Oktober 2016 sehingga kini. Semakin ramai yang meninggalkan Rakhine dan semakin banyak tragedi kemanusiaan yang dilaporkan. Kebanyakan mereka samada mati lemas di tengah laut, atau dirogol dan dibunuh oleh pedagang manusia di Chittagong Hill Tracts di sempadan Rakhine-Bangladesh.

Apa yang berlaku ke atas orang Rohingya menepati ciri-ciri “genocide” yang sistematik: ia bermula dengan “classification” (identiti Rohingya diasingkan daripada rakyat Myanmar), kemudian “dehumanization” (969 panggil Rohingya sebagai anjing), “organization” dan “polarization” (orang Rakhine dihasut dan diberi senjata), “extermination” (bantai) dan “denial” (penafian berlakunya pembantaian).

Apa yang berlaku ke atas Rohingya sama seperti apa yang berlaku ke atas kaum Muslim Bosniak di Bosnia (1995), kaum Darfur di Sudan (2003-kini), Tutsi di Rwanda (1994), Yahudi dan Gypsy di Jerman (1942-1945) dan Armenia di Turki (1915-1917).

Situasi ini berbeza dengan Selatan Thailand atau Selatan Filipina di mana genocide tidak berlaku. Keadaan Rohingya berada di tahap kritikal, di ambang pembinasaan (annihilation).

Bermula tahun 2016 Rohingya menubuhkan tentera mereka sendiri, Arakan Rohingya Salvation Army (ARSA) untuk melindungi mereka. Maka bertambah kukuh lah dakyah 969 bahawa Muslim Rohingya ini golongan teroris. Lagi senang tentera Myanmar dan militia Rakhine menjalankan kerja mereka. Pada 25 Ogos 2017 baru-baru ini, ARSA diisytiharkan sebagai kumpulan teroris oleh kerajaan Myanmar dan itu menjadi antara punca kemarahan orang Rohingya baru-baru ini.

Siapa kata Rohingya tak berusaha untuk mengubah nasib sendiri? Tapi mereka ni tak lawan mati, lawan pun mati. Nasib orang Rohingya baru betul-betul tersepit.

Fakta-fakta ini boleh diperolehi daripada dokumen-dokumen UN, UNHCR, Amnesty International, Human Rights Watch dan banyak lagi. Jenayah terhadap Rohingya dibentangkan dalam sesi demi sesi di UN.

Tan Sri Razali Ismail, wakil Malaysia di UN adalah antara sosok yang aktif dalam aktiviti ARNO yang berpangkalan di London. Jadi, apa yang cuba dinafikan tentang genocide ke atas Rohingya di Myanmar? Ada ke patut mangsa genocide dipersalahkan?

Kenapa dunia tidak mahu bersuara membela Rohingya?

Kerana Myanmar ini negara yang sensitif. Kedudukannya strategik dari segi geo-politik. Myanmar pro-China, jadi kuasa-kuasa Barat (US, EU) dan India cuba kurangkan kritikan terhadap Myanmar agar ia berpaling tadah daripada China. Tapi kalau semua kuasa-kuasa besar termasuk China hatta ASEAN kutuk Myanmar sekali pun, Myanmar boleh saja tutup pintu dan amalkan dasar isolasi. Masalah tetap tidak selesai malah lagi mudah mereka nak bantai Rohingya sampai habis.

Keadaan ini berbeza dengan krisis di Bosnia atau Sudan di mana kerajaan mereka lebih “vulnerable” dengan kecaman kuasa-kuasa besar.

Nak harapkan Bangladesh yang “serumpun” dengan Rohingya? Bangladesh antara negara termiskin di dunia. Kecil dari segi ekonomi dan ketenteraan. Tak mampu nak melindungi Rohingya secara infiniti.

Dan kita pun tak mampu untuk membantu pelarian Rohingya buat selama-lamanya. Mereka yang menyuarakan keresahan tentang kehadiran Rohingya pun tidak salah sepenuhnya. Tak salah juga kalau nak mendahulukan kepentingan negara lebih daripada kemanusiaan. Tak salah.

Pada asalnya tak timbul isu pun. Orang Rohingya tak minta bantuan tambahan. Orang Rohingya tak minta nak jadi warganegara Malaysia. Orang Rohingya cuma membantah kekejaman ke atas mereka di hadapan Kedutaan Myanmar. Keadaan hilang kawal sedikit, tapi tak seteruk perhimpunan yang dibuat oleh rakyat tempatan.

Ia menjadi isu apabila ada orang cuba menghasut agar membenci Rohingya. Kalau tak nak bantu pun tak apa, tapi amat zalim jika “whitewash” jenayah kemanusiaan yang dilakukan ke atas Rohingya dengan “half-knowledge”.

Kalau betul-betul prihatin dengan isu ini, baik consult pakar seperti Dr. Jatswan Singh (guru saya) di Universiti Malaya yang lebih 20 tahun mengkaji politik Myanmar dan masalah Rohingya.

Kalau setakat mengulas dengan emosi dan “half-truth”, atau nak mengaitkan pengalaman “saya dan Rohingya” masing-masing, sampai kiamat pun tak selesai.

(malas nak tulis lebih panjang dan teliti. Orang bukan nak baca pun, yang penting saya #macai makan #dedak yang tak pernah duduk dengan orang Rohingya)

Bacaan Lanjut:
— United Nations High Commissioner for Human Rights, “Situation of Human Rights of Rohingya Muslims and other Minorities in Myanmar” (20 Jun 2017)
— United Nations Human Rights Office of the High Commissioner, “Report of OHCHR Mission to Bangladesh: Interviews with Rohingyas Fleeing from Myanmar since 9 October 2016” (3 Februari 2017)
— Azeem Ibrahim, “The Rohingyas: Inside Myanmar’s Hidden Genocide” (2016).
— Human Rights Watch, “All You Can Do is Pray: Crimes Against Humanity and Ethnic Cleansing of Rohingya Muslims in Burma’s Arakan State” (2013)
— Su-Ann Oh, “Rohingya or Bengali? Revisiting the Politics of Labelling” (Insitute of Southeast Asian Studies, 2012).


Membedah Video Lagu Up & Up daripada Coldplay

Seperti yang telah dijanjikan pada siri pertama tulisan berkenaan tentang lagu Up & Up daripada Coldplay, saya akan cuba untuk membongkar misteri makna yang tersirat di sebalik pembikinan muzik video lagunya. Saya akan membahagikan tulisan ini kepada lima tema besar yang dapat dipetik menerusi lagu ini.

Kereta lumba pada tahun 1970-an sehingga 1980-an sedang mengelilingi sebuah planet. Ini sebagai simbolik kepada penemuan Planet Zuhal (Saturn) oleh Pioneer 11 pada tahun 1979. Zuhal merupakan planet keenam dari Matahari dan planet kedua terbesar dalam sistem suria kita selepas Musytari. Perkataan Saturn diambil sempena tuhan bangsa Rom iaitu Saturnus.

Gambar di atas menunjukkan sebuah rel keretapi yang bergerak dari alam semesta menuju ke dunia kita sekarang di bumi. Menerusi klip ini, mesej yang ingin disampaikan adalah kemajuan dalam pengangkutan keretapi seperti contoh, keretapi Hyperloop yang ideanya dicetuskan oleh Elon Musk pada tahun 2013. Hyperloop merupakan satu konsep dalam sistem tansportasi berkelajuan tinggi sehingga dapat mencecah 1200km per jam.

Ya. Walaupun gambar di atas merupakan isu yang menjadi polemik dan mengundang pelbagai kontroversi pelbagai pihak, tetapi Coldplay merakamkan perkara tersebut sebagai sebuah keberhasilan manusia dalam bidang sains dan teknologi. Iaitu ekspedisi Apollo 11 ke bulan yang pertama kali oleh manusia iaitu Neil Armstrong pada 20 Julai 1969.

Tidak syak lagi bahawa seiring dengan zaman milenia ini, kemajuan demi kemajuan telah dicapai oleh manusia. Biar di darat mahupun di angkasa. Keadaan ini dirakamkan oleh kumpulan Coldplay seperti gambar di atas yang menunjukkan keadaan lebuhraya berlatarbelakangkan sistem cakerawala. Secara tidak langsung, mesej yang ingin disampaikan adalah manusia mampu untuk mencapai segala kemajuan dalam segala aspek.

Tema peperangan juga tidak ketinggalan. Gambar di atas menunjukkan keadaan semasa peperangan (mungkin antara Amerika Syarikat dan Vietnam) manakala di belakangnya ada seorang anak kecil yang sedang melakukan gimnastik. Mesej yang ingin disampaikan oleh Coldplay adalah peperangan yang terjadi bukan saja memusnahkan segala harta benda, bahkan anak-anak kecil yang tidak berdosa juga menjadi mangsa keadaan.

Masih lagi membicarakan soal peperangan. Bukan sahaja harta benda dan jiwa yang tidak berdosa menjadi korbannya, bahkan keamanan, kenyamaan dan kedamaian juga musnah akibat daripada peperangan. Itulah yang dapat dianalogikan daripada gambar di atas. Apabila terjadinya peperangan, kita tidak akan dapat duduk dengan nyaman bahkan ingin berbasikal dan berekreasi sekalipun tidak akan mampu untuk dilakukan.

Masih lagi berbicara mengenai skop peperangan. Kelihatan beberapa buah helikopter sedang terbang melewati sebidang tanah yang padanya ditanam bunga-bungaan. Bayangkan akibatnya terhadap semua tanaman tersebut apabila tercetusnya peperangan? Diibaratkan seperti padang jarak padang tekukur, bukan?

Gambar di atas sudah tidak syak lagi bahawa ia mengingatkan kita kepada lembaran hitam dalam sejarah peperangan apabila Amerika Syarikat memaksa pihak tentera Jepun untuk mengaku kalah dalam Perang Dunia ke-2 dengan menjatuhkan bom atom di Hiroshima dan Nagasaki. Kesan daripada pengeboman ini sangat-sangat menyayat hati apabila kesan radiasa dapat dikesan sehingga kini dalam genetik penduduk di sana. Kejadian ini berlaku pada tahun 1945.

Mutakhir ini, sering kita saksikan tembok-tembok yang sebegini bermaharajalela pembinaannya di persada dunia. Seperti contoh di antara AS – Meksiko, tembok pemisah di Tebing Barat, Gaza yang dibina oleh Israel, pembinaan tembok pemisah di Berlin dan banyak lagi. Apakah signifikannya pembinaan tembok-tembok ini? Melainkan terpisahnya dua negara, dua dunia, dua gaya hidup dan tercabutnya akar-akar persefahaman antara dua pihak.

Jika dilihat kepada gambar di atas, anda akan dapat saksikan sekumpulan orang berkulit gelap sedang bersorak dan bertepuk tangan sambil berlatarbelakangkan menara tugu di Washington. Lalu, ada seirang atlet lompat tinggi sedang melepasi barisan pohon di belakang mereka. Mesej tersirat yang ingin disampaikan oleh Coldplay adalah mengenai keberjayaan Martin Luther King. Jr dalam memperjuangkan hak-hak rakyat Amerika Syarikat. Beliau telah dibunuh di Memphis, Tennessee.

Gambar di atas memaparkan seorang kanak-kanak kecil sedang bermain di lopak air berdekatan dengan Golden Gate Bridge yang terletak di San Fransisco, California. Jambatan ini acapkali dijadikan tempat ‘tumpuan’ untuk membunuh diri. Sehingga pada hari ini, jarring-jaring di bawah jambatan tersebut telah dibina untuk mengelakkan lebih banyak lagi jiwa terkorban. Bahkan orang terkelan juga tidak terlepas untuk menjadikan jambatan ini sebagai medan utama untuk mengakhiri nyawanya sendiri. Seperti pengasas Victoria Secret iaitu Roy Raymond.

Sebuah kereta sedang melepasi bumbung-bumbung bangunan di sebuah bandar besar (mungkin New York). Ini menggambarkan bahawa masalah kesesakan lalu lintas semakin menggila di bandar-bandar besar seluruh dunia seperti New York, Kaherah dan banyak lagi.

Dua orang kanak-kanak sedang berenang sambil di bawahnya merupakan pemandangan kesibukan di kawasan bandar. Mesej yang mungkin ingin disampaikan adalah dewasa ini, segolongan ibu bapa sering terjebak dalam kesibukan mencari rezeki dan pekerjaan masing-masing. Tetapi malangnya, kanak-kanak di rumah kurang diberikan didikan dan perhatian. Sehingga mereka dahagakan kasih sayang daripada ibu dan ayah. Akhirnya, rebung tidak dapat dilentur dari awal dan buluh itu sudah terlanjur keras.

Gambar di atas memberikan gambaran terhadap polemik air yang berlaku di negara-negara kurang maju seperti Afrika, Sudan dan Syria. Ikan di dalam gambar menggambarkan air manakala kanak-kanak kecil merupakan antara yang menjadi mangsa kepada permasalahan ini.

Di dunia ini, setiap perkara dijadikan oleh Allah SWT ada pasangannya. Jahat dan baik. Besar dan kecil. Begitu juga dengan orang yang kaya, ada juga orang yang biasa-biasa saja. Pada saat seseorang itu mampu untuk menaiki kapal-kapal pelayaran mewah, ada orang lain yang sedang membanting tulang empat keratnya memerah keringat untuk mencari sesuap nasi. Bersyukurlah dengan nikmat yang dianugerahkan. Kerana kesyukuran itu kunci kebahagiaan.

Seperti yang telah saya katakana Setiap perkara di dunia ini ada pasangannya. Lihatlah pada gambar di atas. Pada saat ada yang boleh bersenang-senang dan bersantai, ada pula yang harus berpindah-randah dan menjadi nomad semata-mata untuk mencari tempat berteduh panas dan rebut.

Kalau di Malaysia, kita sering melihat papan tanda “Sayangilah Sungai Kita” diletakkan di pinggiran jambatan atau sungai-sungai. Masalah pencemaran sungai berlaku tidak hanya di Malaysia sahaja, bahkan di negara-negara lain sekalipun. Tangan-tangan durjana yang membuang sampah sesuka hati ke dalam sungai inilah sepatutnya dipertanggungjawabkan atas kemusnahan ekosistem dan masalah lain yang berlaku. Setiap tahun, sejumlah 15 juta tan sampah yang dijumpai di lautan. Lantas, siapa yang harus dipersalahkan? Ikan dan udang?

Nafsu yang haloba mendorong tangan dan kaki untuk bertindak melampaui batas. Ketamakan terhadap harta benda dunia tidak akan pernah memuaskan. Umpama seorang yang kehausan, lalu dia meminum air lautan. Adakah semakin hilang hausnya? Di samping tangan-tangan durjana yang mengundang kepada polusi, penebangan hutan secara haram juga disumbang oleh orang-orang yang tidak bertanggungjawab. Akibatnya, keutuhan alam flora dan fauna musnah dan tiada lagi keunikan dan keindahan alam yang dapat diwariskan kepada cucu cicit kita kelak. Berapa banyak haiwan yang sudah mengalami kepupusan? Masih mahu menyalahkan takdir?

Apabila hutan-hutan sudah ditebang, bukan sahaja haiwan yang kehilangan habitat bahkan perkara ini dapat menyumbang kepada pemanasan suhu bumi. Hari ini, isu pemanasan global hangat diperkatakan di peringkat antarabangsa. Namun, dari hari ke hari, semakin banyak tumbuhan hijau dikorbankan demi sebuah konkrit besi. Gambar di atas menunjukkan keadaan ais yang sedang mencair dan impaknya adalah paras air laut semakin lama semakin menaik.

Inilah yang dikatakan sebagai inovasi. Inovasi daripada hutan hijau kepada hutan konkrit dan besi. Ketamakan manusia dalam mengeksploitasi hasil bumi dengan berlebihan memberikan impak negatif kepada bumi Allah SWT ini. Kita diarah untuk mengimarahkan bumi, bukan menjahanamkannya!

Gambar di atas menunjukkan bertih jagung yang sepertinya sedang mendidih di dalam kawah sebuah gunung. Ini menggambarkan bumi kita sebenarnya sedang tenat. Tidakkah anda rasakan bahawa semakin lama bumi ini semakin bahang?

Wahai insan, ingatlah dan sisiplah dengan kemas di dalam hati. Kita tidaklah bersendiri hidup di bumi Allah SWT ini. Bahkan kita berkongsi. Bumi ini bukanlah hak milik kekal peribadi. Justeru, kita harus saling menjaga dan bertoleransi agar sama-sama peroleh kenyamanan di sisi. Dalam kita ghairah membina sana dan sini, ingatlah masih ada hidupan lain yang perlu dipulihara dan dipelihara dengan teliti. Supaya generasi seterusnya, dapat mengambil ibrah daripada nikmat Illahi ini.

Percaya atau tidak, nilai ini juga ada dipaparkan dalam muzik video lagu Up & Up ini. Gambar di atas menunjukkan seseorang sedang memandu jet dalam keadaan jetnya terbalik. Di Malaysia, kita mempunyai seorang figura yang mengharumkan nama Malaysia di persada antarabangsa dalam perlumbaan udara ini. Dato’ Halim Othman, bekas juruterbang Tentera Udara Malaysia (TUDM) telah menjadi peserta pertama mewakili Malaysia bersaing dalam Piala Perlumbaan Udara Red Bull pada tahun 2014. Beliau yang dikenali dengan gelaran Toogoo merupakan salah seorang daripada tiga juruterbang terbaru dari seluruh dunia yang berjaya menamatkan latihan lasak dan ujian di Kem Kelayakan Perlumbaan Udara Red Bull di Murska Sobata, Slovenia. Siapa kata anak Melayu tidak mampu berbuat apa-apa?

Gambar di atas menunjukkan sukan bola sepak sedang dimainkan di atas sebuah span. Ini bermaksud, tidak kira di mana-mana sahaja kita berada, sukan bola sepak tetap menjadi topik perbualan dan tumpuan utama dalam dunia sukan. Hatta di dapur sekalipun, seseorang mungkin sedang membasuh pinggan dan mangkuk sambil menonton perlawanan bola sepak di kaca televisyen.

Setakat ini sahaja perkongsian buat kali ini. Tulisan ini sekadar sudut persepsi saya yang serba kekurangan ini. Sebenarnya banyak lagi mesej tersembunyi yang terdapat di sebalik klip video lagu ini. Interpretasi bergantung pada diri masing-masing. Biarpun berbeza, tidak bermakna perbezaan itu menjadi lesen kepada perpecahan. Kan lebih elok sekiranya kita bertukar buah fikiran.

Wallahu Ta’ala A’lam.


Realiti Di Sebalik Kampung Buah Pinggang Di Nepal

Gurauan ‘jual buah pinggang untuk jadi kaya’ mungkin kedengaran biasa. Namun bagi sesetengah tempat, gurauan sebegitu seumpama membuka lu.ka lama. Ini kerana di sana, buah pinggang dijual bukan untuk melunasi keinginan. Tetapi lebih kepada untuk memenuhi keperluan dan membaiki kehidupan. Kehidupan yang dibelenggu kemiskinan.

Apa yang melu.kakan, kesempitan mereka ini diambil kesempatan oleh insan-insan tak berperikemanusiaan – di mana, wang jualan dilarikan sementara kesihatan jadi makin membimbangkan. Ini sekali gus melaratkan lagi kehidupan yang sudah sedia terbeban.

Situasi seperti ini terjadi di banyak negara. Tetapi yang paling tra.ge.di adalah di lapan buah desa di daerah Kavrepalanchok (Kavre) yang berjarak 38 km dari Kathmandu, ibu negara Nepal.

Kes pemer.da.ga.ngan buah pinggang di sana – Hokse, Panchkal, Jyamdi, Baluewa Kharelthok, Koshidekha, Mahadevsthan, dan Jaisithok – terlalu tinggi sampaikan ia digelar ‘Bank Buah Pinggang’. Desa Hokse yang paling rancak antara semua pula dijuluki ‘Kampung Buah Pinggang’.

Menurut anggaran, sekurang-kurangnya 321 individu daripada 4,000 orang yang menetap di situ adalah mang.sa pemer.da.ga.ngan buah pinggang (Mia, 2021). Rekod 2013-2015 pula mendapati kes keseluruhan di Nepal adalah sebanyak 399 kes; 181 kes untuk tahun 2013-2014 dan 218 kes untuk tahun 2014-2015 (Samiti, 2017).

Angka ini jauh melebihi kes kema.tian COVID-19 di Singapura (224 kes) dan mewakili hampir 5% dari kes tahunan global (7,000 kes, yakni hampir setiap jam ada seorang yang hilang buah pinggang).

Laporan daripada Global Financial Integrity (GFI) pula mendapati keuntungan yang dijana menerusi aktiviti tersebut adalah sekitar $514 juta hingga $1 billion (RM2.14 – RM41.68 billion) setahun (Pokharel, 2015).

Besar tidak besar jumlah itu, ia menyamai satu perlima daripada dana pendidikan yang dihimpunkan oleh Global Partnership for Education pada Julai lepas – melibatkan Kesatuan Eropah, United Kingdom, Norway, Kanada, dan Amerika Syarikat yang bermatlamat menubuhkan 88 juta sekolah dan menampung pembelajaran 175 juta kanak-kanak (Coughlan, 2021).

Erti kata lain, di kala dunia memerlukan lima lembaga untuk mengumpulkan wang sebanyak itu, sindiket pemer.da.gang organ hanya perlukan lima tahun sahaja untuk memperoleh jumlah sama.

Situasi ini justeru membawa kita ke daerah Kavre; meneroka desa-desanya dan membaca bagaimana je.na.yah sebegitu boleh berlaku secara berleluasa untuk tempoh yang lama – hampir 20 tahun.

Kata pengarah Forum for Protection of People’s Right, Rajendra Ghimitre, ada dua faktor utama yang menyumbang kepada kemelut tersebut iaitu kemiskinan dan kurang pendidikan.

Tanpa dapat dinafikan, Nepal memang negara yang miskin walau memiliki gunung tertinggi di dunia. Borgen Project bahkan melabelnya sebagai negara paling miskin di Asia Selatan dan 12 termiskin di dunia. KDNK per kapitanya tahun lepas sekadar $1,155. Hampir separuh berbanding India ($2,100) dan tidak sampai satu persepuluh berbanding Malaysia ($10,401). Gaji minimumnya pula cuma 8,000 rupee Nepal (RM 308). Hampir satu perempat dari gaji minimum di negara kita.

Dalam kesemua 29.14 juta rakyatnya, seramai 25% (lebih 7 juta) hidup di bawah paras kemiskinan (cuma berbekalkan RM 2 sehari). Sekitar 5 juta mengalami malnutrisi dan dalam setiap 1,000 bayi yang lahir, 35 orang daripadanya menin.ggal sebelum capai usia lima tahun – menjadikannya antara negara dengan kadar kema.tian kanak-kanak tertinggi (Merchant, 2018).

Impak paling ketara dirasai penduduk luar bandar. Justeru, walaupun statistik pendidikan Nepal relatif tinggi, kadar celik hurufnya masih di bawah purata global (60% pada tahun 2011, sementara purata global ialah 84.6%).

Gempa tahun 2015 yang mera.napkan 500,000 buah rumah dan 9,300 buah sekolah pula memburukkan lagi keadaan. Tahun 2016, seramai 70% populasi yang terkesan masih tinggal di penempatan sementara. Pelajar sekolah juga ramai yang berhenti, sekali gus menurunkan kadar kemasukan ke pendidikan menengah daripada 60.4% (2015) kepada 54.4% (2016). (WENR, 2018)

Dua faktor ini – kemiskinan dan kurang pendidikan – seterusnya menjadikan komuniti luar bandar sebagai sasaran mudah sindiket pemerda.gangan organ. Cukup dengan pancingan satu dua ribu dollar, mereka akan dibawa ke hospital-hospital di India.

Di sana, identiti mereka akan dipalsukan sebagai ahli keluarga kepada penerima buah pinggang. Ini lantaran undang-undang Nepal hanya membenarkan pemindahan organ sesama ahli keluarga sahaja. Hospital di India yang memang menjadi alternatif bagi orang Nepal justeru mematuhi perundangan tersebut.

Hal seperti ini yang terjadi kepada Nawaraj Pariyar (Pokharel, 2015). Di Kavre, dia ada dua ekor lembu, sebidang tanah, dan sebuah rumah. Kerja hariannya adalah menjual susu dan mengusahakan kebun. Kadangkala, dia akan ke Kathmandu untuk lakukan kerja pembinaan.

Suatu hari ketika mengunjungi Kathmandu pada tahun 2000, dia dihampiri oleh seorang mandor. Mandor ini datang memberinya satu tawaran. Katanya, kalau dia benarkan doktor ambil sepotong ‘daging’ dari badannya, dia akan diberi $30,000. Nawaraj bersetuju. Pertama, kerana nilai tawarannya cukup berharga. Kedua, kerana dia dipujuk kononnya ‘daging’ itu tadi akan tumbuh kembali.

Jadi, dia pun dibawa ke sebuah hospital di Chennai, India. Di sana, segala dokumen palsu sudah pun tersedia untuk membuktikan konon dia adalah ahli keluarga kepada penerima. Namun setelah pembe.dahan selesai, Pariyar dihantar pulang dengan hanya 20,000 rupee – kurang 1% dari jumlah yang dijanjikan. Dia juga dapat tahu ‘daging’ yang diambil daripadanya ialah buah pinggang, setelah kembali ke Nepal.

Semenjak itu, kesihatannya merudum. Pariyar alami masalah kencing dan sakit belakang yang teruk – membuatkan dia sentiasa risau akan nasib dua orang anaknya, jika apa-apa yang buruk terjadi.

Dalam kes lain melibatkan Sitamaya Tamang pula, dia jual buah pinggang untuk membeli sebuah kehidupan. Selepas suami pertamanya mening.gal dunia, rumah mereka diambil oleh ipar. Sitamaya lantas diu.sir keluar. Untuk mengubat hati, dia pun berkahwin lagi.

Akan tetapi, perkahwinan kali ini tidak bahagia. Suaminya kerap naik tangan. Hidupnya juga selalu tidak cukup makan. Jadi, Sitamaya pun putuskan untuk larikan diri. Destinasinya adalah Kathmandu. Setiba di sana, dia dihampiri oleh pemerda.gang organ yang menawarkannya $1,500 untuk sebelah buah pinggang.

Tawaran itu diambil oleh Sitamaya. Baginya, itu peluang untuk dia bina semula kehidupan. Justeru, wang tersebut digunakan untuk mendirikan rumah bersama suami baru – Jeet Bahadur. Perlahan-lahan, hidupnya kembali meniti landasan kebahagiaan, terutama selepas anak mereka dilahirkan. Bagaimana pun, ia tidak berpanjangan.

Gempa bumi tahun 2015 meram.pas segalanya – rumahnya ra.nap dan lembu-lembunya habis ma.ti. Sitamaya kembali hilang harap, lantaran dia dan suaminya masing-masing sudah pun melaburkan sebelah buah pinggang untuk membina kehidupan (RT Documentary, 2016).

Nasib yang hampir serupa dikongsi oleh Niroj Suruwar. Cuma bagi Niroj, harapannya tidak dira.napkan oleh ben.cana. Tetapi oleh ketidakmanusiawi pemerda.gang organ. Sejak kecil, dia tanam impian untuk menjadi penyanyi – merekod lagu dan mengeluarkan album. Sememangnya, impian Niroj itu bukan satu angan-angan. Dia ada suara emas (nanti boleh dengar sendiri dalam RT Documentary).

Jadi, atas cadangan seorang rakan, Niroj (ketika itu baru 16 tahun) pun jual sebelah buah pinggangnya sebagai modal bagi merealisasikan impian. Bayaran yang dijanjikan adalah $1,000. Namun, separuh dari jumlah itu dilarikan oleh ejen.

Niroj ditinggalkan terlantar di hospital – menanggung kesan-kesan sampingan akibat ketiadaan sebelah buah pinggang. Impiannya hilang. Kesihatannya juga kecundang.

Tiga kes di atas bagaimana pun hanyalah secebis dari apa yang boleh diceritakan. Menjual buah pinggang bukan hanya memustahilkan mereka bekerja (angkat air pun tak mampu), tetapi juga mengundang kata-kata nis.ta dari jiran tetangga.

Mereka yang pulang dari India tanpa sebelah buah pinggang biasanya akan dijadikan bahan bualan masyarakat. Justeru, mereka dipinggir dan dijauhi. Anak-anak mereka dibu.li. Justeru, bukan sedikit juga yang beralih ke tabiat minum a.rak – berbanding pergi buat dialisis berkala – akibat tertekan (Fieckner, 2015).

Ini menambahkan lagi kebimbangan. Kerajaan Nepal memang sudah lama menggubal undang-undang yang membolehkan mereka yang terlibat atau bersubahat dalam aktiviti pemerda.ga.ngan organ untuk ditang.kap dan dijatuhi hu.ku.man pen.jara 10 tahun serta denda $7,000.

Malah semenjak dekad lalu lagi banyak tang.kapan sudah dibuat. Baik pada tahun 2008 (melibatkan Amit Kumar), tahun 2011 (melibatkan pasangan suami isteri), dan tahun 2014 (melibatkan sindiket yang terdiri dari 10 anggota).

Namun masih, je.na.yah pemerda.gangan buah pinggang ini berleluasa. Lebih-lebih lagi semenjak berlakunya ben.ca.na gempa tahun 2015 (Neupane, 2011). Dan malangnya, laporan-laporan terperinci tentang aktiviti ini terhenti setakat 2017 tanpa ada lagi statistik terkini. Seumpama, ia mimpi ngeri yang enggan diingat kembali – hanya dibiar sepi sambil berdoa agar ia pergi dengan sendiri.

RUJUKAN:

Arsenault, Chris. (2011, 17 May). Organ (ditapiskan): ‘Her heart was missing’. Al-Jazeera.

Fieckner, Mads. (2015, 10 July). Nepalese village where almost everyone sold their kidneys to ‘organ (ditapiskan) to buy a house… only for them to be destroyed by devastating earthquake. Daily Mail.

Merchant, Amelia. (2018, 11 September). 10 Facts about Poverty in Nepal. The Borgen Project.

Mia, Kim. (2021, 22 February). The Shocking Village Where Everyone Has Only One Kidney. History of Yesterday.

Neupane, Sunil. (2011, 3 June). The village of the kidneys. Nepali Times.

Pokharel, Sugam. (2015, 15 July). Nepal’s Organ Trail: How (ditapiskan) (ditapiskan) kidneys. CNN.

RT Documentary. (2016, 29 July). Kidney Valley: Nepalese villagers (ditapiskan) upon by a thriving organ black market.

World Education News + Reviews. (2018, 3 April). Education in Nepal.


Mumia Paling Tua Di Dunia

Dunia kita hari ini telah lengkap dengan pelbagai teknologi canggih yang membolehkan kita menentukan anggaran usia setiap penemuan arkeologi yang bersejarah, termasuk lah mumia. ya, sebut pasal mumia tentu semua orang terbayangkan Mesir, piramid Giza dan Firaun.

Walau bagaimana pun teknologi ciptaan manusia tetap ada kekurangannya, setiap mumia yang ditemui perlu berada di dalam kelas atau kategori mereka yang tersendiri, boleh dikatakan hampir tidak ada kiraan tepat berkenaan mumia paling tua di dunia tetapi mumia-mumia ini ditentukan ‘ranking’ mereka mengikut kategori.

Contohnya, The Spirit Cave Mummy adalah mumia yang paling terkenal di dunia. Ia pertama kali ditemui pada tahun 1940 oleh Sydney dan Georgia Wheeler, kumpulan arkeologi suami dan isteri.

The Spirit Cave Mummy adalah mumia paling tua jika mengikut kiraan usia nya yang mencecah 9,400 tahun sejak kem4tiannya. Namun ia bukanlah mumia yang sengaja ‘dimumiakan’ tetapi proses pengawetan nya berlaku tanpa sengaja secara semulajadi kerana terlindung dari cuaca dan kedinginan gua tempat ia ditemui.

Manakala, tentu kita menyangkakan mumia yang memang melalui proses mumifikasi paling tua pernah ditemui adalah mumia di Mesir kan?

Sebenarnya ada mumia yang lebih tua daripada mumia Firaun di Mesir, mumia Empress di China mahu pun mumia dewa bertattoo di Filipina . tetapi mumia yang memegang ‘top ranking’ sebagai yang mumia yang tertua diawet adalah ditemui dan berada di Chile, malahan ia ditemui dalam skala yang banyak.

Chinchorro Budaya Mumifikasi Yang Tertua

Mumia Chinchorro dianggap sebagai salah satu mumia tertua di dunia. Sejak pertama kali ditemui pada tahun 1917, lebih daripada 282 mumia telah ditemui di tapak pemakaman sepanjang jalur pantai yang sempit dari Ilo di selatan Peru ke Antofagasta di utara Chili.

Sekitar 29 peratus daripada mumia-mumia itu diawet secara semula jadi, termasuk mumia tertua dalam kumpulan itu yang diberi nama Acha Man.  Sekitar 5000 BCE, orang-orang Chinchorro mula mengawet m4yat orang dari kaum mereka kira-kira 2,000 tahun sebelum orang Mesir memulakan amalan tersebut.

Chinchorro terus meneruskan proses mumifikasi sehingga kira-kira 3000 BCE dan mengembangkan tiga gaya mumifikasi yang berbeza – hitam, merah, dan tanah liat.

Mumia Chinchorro adalah mumia tinggalan dari masyarakat budaya Chinchorro Amerika Selatan, iaitu di utara Chile sekarang. Mereka adalah contoh artifikal tertua manusia yang dimumiakan dan dikebumikan dua ribu tahun sebelum Mesir mula mengawetkan golongan bangsawan mereka.

Walaupun mumia yang diawet paling awal telah ditemui di Mesir bertarikh sekitar 3000 BC, mumia zaman Chinchorro melalu kajian secara antropogenik ditentukan telah ada sekitar 5050 SM.

Manakala mumia Chinchorro yang terawet secara semulajadi paling tua pula ditemui di Gurun Atacama berusia sekitar 7020 SM. Penemuan fosil kulit kerang dan ujian kimia terhadap sisa tulang mencadangkan bahawa 90% daripada makanan masyarakat itu adalah makanan laut.

Terdapat banyak kesan kebudayaan nelayan kuno ditemui di lembah Sungai Andes yang lembap. Namun Chinchorro menjadikan budaya mereka unik dengan amalan pengawetan ‘khusus’ si m4ti.

Sosialisme Mungkin Telah Diamalkan Chinchorro

Lazimnya, menjadi satu kebiasaan mana-mana tamadun dan budaya di seluruh dunia yang sinonim dengan pemumiaan akan meletakkan prioriti pengawetan terhadap m4yat golongan elit atau raja-raja yang, dan sangat jarang ahli arkeologi menemui mumia dari kalangan rakyat biasa di Mesir.

Sebaliknya, tradisi kaum Chinchorro agak berlainan kerana mereka melakukan pengawetan m4yat terhadap setiap kelas anggota masyarakat mereka, teori ini menjadikannya satu penemuan arkeologi yang penting.

Keputusan melaksanakan proses pemuliharaan tubuh si m4ti tanpa mengira darjat dan kelas ini dibuktikan dalam penelitian terhadap kaedah dan situasi mumia itu sendiri.

Antara contohnya ialah penemuan beberapa mumia yang memiliki sifat fizikal mewakili golongan yang datang dari kelas masyarakat yang kurang produktif (yang bermaksud mereka yang tidak dapat menyumbang kepada kebajikan orang lain, orang tua, anak-anak, bayi dan janin yang gugur).

Beberapa kes menunjukkan bahawa kanak-kanak dan bayi melalui proses awet yang paling rumit.

Perbezaan usia mumia-mumia Chinchorro yang ditemui menunjukkan cara Chinchorro memumiakan kaum mereka melalui beberapa perubahan mengikut tahun. Untuk beberapa tahun yang terawal, beberapa sifat fizikal rata-ratanya masih kekal sepanjang mereka dimumiakan.

Namun ada sesetengah mumia yang di temui, ahli arkeologi mendapati kulit, semua tisu lembut dan organ, termasuk otak, telah dikeluarkan dari m4yat.

Selepas tisu-tisu lembut telah dikeluarkan, tulang-temulang dan sendi dikukuhkan dengan batang kayu sementara bagi menggantikan kulit dan tisu lembut, tubuh mereka disumbat dengan bahan sayur-sayuran sebelum m4yat itu di ‘pasang’ kembali seperti asal.

Mumia juga dipakaikan topeng yang dibuat dari tanah liat walaupun mumia itu sudah pun ditutup sepenuhnya di dalam tanah liat kering; satu proses membungkus menggunakan buluh sebelum dibiarkan selama 30 hingga 40 hari untuk dikebumikan.

Budaya Tattoo Terawal Di Amerika

Sekurang-kurangnya satu mumia Chinchorro membawa unsur simbolik identiti mereka iaitu tattoo yang membuktikan telah lama wujud tradisi tattoo di rantau Amerika Selatan ini.

Mumia lelaki dengan garis bertitik-titik seperti misai dikesan telah dicacah di atas bibir nya dan bertarikh 1880 +/- 100 SM (2563-1972 BC), ia telah mewakili bukti secara langsung budaya tattoo yang tertua di Amerika dan yang keempat tertua di dunia dalam kategorinya.

Ya, mumia bertattoo pula berada di dalam kategori yang berbeza pula. Antara penemuan yang popular pada zaman moden adalah mumia bertattoo Appo Anno di Filipina.

Ia adalah satu mumia yang terkenal dan dihorm4ti di Filipina dari kalangan orang Kankanaey di Cordillera, Apo Anno dilihat sebagai nenek moyang yang dihorm4ti dan suci menurut legenda Kankanaey. pendek kata, mumia itu adalah ‘dewa’ bagi kaum mereka.

Menurut kisah tradisi, Appo Anno dibesarkan oleh seorang manusia yang menjadi bapanya, bapanya itu seorang pemburu bernama Togtogaka, sedangkan ibunya adalah Kuyapon, seorang Tomongao (dewa pegunungan) yang merupa bentuk sebagai manusia.

Bagaimanapun bapa kepada Kuyapon menolak anak itu kerana baunya seperti bau manusia lalu dia diserahkan kepada Togtogaka oleh Kuyapon untuk membesarkan anak itu kerana dia tidak diterima oleh datuknya.

Togtogaka mengambil anak itu dan membawanya pulang ke rumah sebagai hadiah untuk isterinya yang tidak dapat melahirkan anak. Kedua-duanya membesarkan anak itu sebagai anak mereka sendiri dan oleh itu Anno dilihat sebagai hadiah kepada pasangan tanpa anak oleh dewa-dewi.

RUJUKAN:


Kalau Roboh Istana Shuri, Papan Di…

Istana Shuri di Naha, ibukota Okinawa yang dibina sejak abad ke-14 Masehi pernah menjadi pusat pemerintahan kepada kerajaan Ryukyu.

Istana Shuri ketika itu berfungsi sebagai pusat pentadbiran dan kediaman untuk raja-raja Ryukyu selama berabad-abad lamanya hingga ke tahun 1879, ketika Okinawa menjadi wilayah pentadbiran imperial Jepun.

Semasa Perang Dunia Kedua, tentera imperial Jepun telah menubuhkan ibu pejabatnya di istana ini. Pada awal tahun 1945, pihak Jepun telah membentuk garis pertahanan dan komunikasi yang kompleks di kawasan sekitar Shuri dan merentasi bahagian selatan pulau secara keseluruhan. Namun kapal perang Amerika Mississippi telah membedil istana ini selama tiga hari bermula 25 Mei tahun yang sama dan pada 27 Mei ia musnah terbakar.

Menariknya, bermula dari tahun 1992, bangunan utama dan tembok sekeliling istana telah dibina semula (reconstruct). Pada tahun 2000, bersama-sama dengan bangunan bersejarah dan tapak lain yang berkaitan, ia telah ditetapkan sebagai Tapak Warisan Dunia UNESCO. Walau bagaimanapun, hanya peninggalan istana seperti tembok batu dan puing-puing lama sebelum tahun 1950 secara rasmi ditetapkan sebagai Warisan Dunia.

Apa yang Srikandi ingin tekankan di sini, kerajaan Jepun telah berusaha MEMBINA KEMBALI istana ini dari kemusnahan ‘padang jarak padang tekukur’ akibat perang dahulu sehingga menjadi satu kompleks istana siap dengan tembok batu di sekelilingnya. Semua ini adalah kerana NILAI SEJARAH yang tidak ada tolok bandingnya bagi mereka.

Namun malangnya, pada pagi 31 Oktober 2019 baru-baru ini, struktur halaman utama istana ini telah pun dihancurkan oleh api. Anda boleh membaca laporan berita dalam dan luar negara berkaitan tragedi ini.

Cuma Srikandi tertarik dengan semangat Gabenor Okinawa, Denny Tamaki yang berazam untuk membina kembali Istana Shuri yang terbakar itu.

“Hati saya penuh dengan kepedihan dan perasaan kehilangan yang tidak tergambarkan. Pada masa yang sama, perasaan saya kuat untuk menyatakan bahawa, kita harus MEMBINA KEMBALI Istana Shuri, simbol Kerajaan Ryukyu, ekspresi dari sejarah dan budayanya.”

(Denny Tamaki, Gabenor Okinawa)

Bayangkan, istana ini telah pun musnah ketika Perang Dunia Kedua, dibina kembali selepas itu oleh kerajaan Jepun. Kini ia musnah akibat kebakaran dan orang di sana berazam untuk membinanya kembali!

Semangat ala-ala “Kalau roboh Kota Melaka, papan di Jawa hamba dirikan” inilah yang perlu ada pada kita dalam konteks memulihara tapak-tapak yang ada nilai sejarah. Srikandi sudah ceritakan tentang kerajaan Korea Selatan yang membina kembali istana-istana mereka yang juga musnah ketika perang. Mereka membinanya dari kosong, bahkan ada tapak istana yang sudah dibina bangunan terkemudian, sanggup dirobohkan bangunan baru itu dan dibina kembali istana sebelum itu di atasnya!

Semua ini untuk apa? Mengapa mereka begitu bermotivasi membina kembali sejarah mereka walau musnah berkali-kali? Ini kerana mereka tahu NILAI SEJARAH itu.

Kekuatan dari sejarah yang telah menyelamatkan bangsa mereka dari trauma, mimpi ngeri dan perasaan ‘inferior’ – dari bahana perang, kejatuhan dan kemusnahan.

~Srikandi“كقواتن دري سجاره”


Iqbal Masih – Mengungkap Realiti Buruh Kanak-Kanak Di Pakistan

Masa yang sukar datang tanpa diduga. Perginya pula entah bila. Dalam sesebuah krisis, terutama yang melibatkan ekonomi, golongan paling terkesan tentulah rakyat bawahan. Mereka terdedah kepada kehilangan pendapatan. Lama-kelamaan, wang simpanan pun boleh kehabisan..

Bila sudah sampai begini, pilihan yang tinggal adalah gadaikan apa yang ada – termasuklah anak sendiri. Ini senario yang berlaku semasa The Great Depression (1929-1933), di mana keadaan terlalu mendesak sampaikan ada yang menjual anak pada harga serendah dua dollar.

Cerita yang sama tapi tak serupa berlaku di Pakistan pada 1980-an. Kerana kemiskinan, anak sekecil empat tahun digadaikan pada harga Rs 600, atau bersamaan 12 dollar.

Cuma, motif dalam senario kedua ini cukup berbeza. Wang yang diterima bukanlah diguna untuk meneruskan hidup, tetapi untuk membiayai majlis perkahwinan abangnya. Agak sadis, bukan?

Inilah nasib yang menimpa Iqbal Masih (1982-1995), anak jati kampung Mudrike, Pakistan. Ayahnya bernama Saif Masih, seorang buruh miskin. Tidak lama selepas kelahiran Iqbal, Saif meninggalkannya untuk hidup bersama isteri lain.

Jadi, Iqbal membesar bersama ibu kandungnya, Inayat, dan beberapa orang kakak. Untuk menampung kehidupan, Inayat bekerja sebagai tukang cuci rumah. Ketika beliau keluar bekerja, Iqbal akan dijaga oleh kakak-kakaknya. Mereka ini semua tidak mendapat pendidikan lantaran kemiskinan. Mereka hanya dididik untuk membantu keluarga apabila sampai usia kelak.

Ketika Iqbal berumur empat tahun, keluarganya membuat pinjaman wang dari seorang pemilik kilang karpet. Sebagai jaminan, Iqbal pun digadaikan. Beliau malah dituntut untuk bekerja di kilang tersebut sehinggalah hutang tadi dilunaskan.

Tahun pertamanya dianggap sebagai tempoh latihan. Sepanjang tempoh tersebut, Iqbal bekerja 15 jam sehari dan enam hari seminggu tanpa gaji. Kos makan dan peralatan yang digunakannya turut ditambah ke dalam jumlah pinjaman asal. Begitu juga jika Iqbal ada lakukan kesilapan, kos kerugian akan dibebankan padanya.

Ini tidak termasuk kadar bunga yang sudah ditetapkan pada awal perjanjian. Saat Iqbal berusia 10 tahun, jumlah pinjaman yang perlu dilunaskan keluarganya meningkat sehingga Rs 13,000 (sekitar 260 dollar).

Pekerjaan Iqbal bukan sekadar renyah, tetapi menyeksakan. Setiap hari, beliau perlu masuk kerja pada jam 4 pagi dan pulang pada jam tujuh malam. Bayarannya pula kurang dari 1 dollar sehari (selepas tamat tempoh latihan).

Sepanjang bekerja, Iqbal dan rakan-rakannya perlu duduk membongkok di atas bangku kayu; menenun karpet satu demi satu. Kesannya, kecil-kecil lagi tubuh mereka semua sudah bongkok. Pertumbuhan badan pun jadi terbantut akibat penyediaan makanan sewaktu rehat yang hanya ala kadar – cuma sedikit nasi dan kekacang.

Di kilang, mereka tidak dibenarkan berbual supaya tidak melakukan kesilapan – jika mereka ada buat silap sedikit sahaja, badan mereka akan teruk dibedal. Paling tidak pun, jari mereka akan dimakan peralatan tajam dan lukanya dibiarkan tanpa dirawat.

Sebagai buruh paksa, mereka tidak dibenarkan untuk cuti ataupun lari. Hatta ketika sakit sekalipun. Selagi hutang tidak dilunaskan, selagi itulah mereka hidup dalam kongkongan.

Pada usia 10 tahun, Iqbal cuba merancang bersama rakan-rakannya untuk melarikan diri. Rancangan mereka berjaya dan Iqbal sempat lari ke sebuah balai polis berhampiran. Namun apakan daya. Harapkan pegar, pegar makan padi.

Polis yang cuba diminta bantuan malah menghantar semula mereka ke kilang karpet berkenaan dengan harapan untuk mendapat habuan. Iya. Masing-masing memang mendapat habuan. Si polis dapat habuan wang. Iqbal dan rakan-rakan pula dapat habuan tangan. Teruk mereka dikerjakan.

Tapi, Iqbal tak putus harapan. Dua tahun kemudian, beliau cuba lagi melarikan diri. Kali ini, usahanya berjaya atas bantuan sebuah NGO tempatan, iaitu Bonded Labour Liberation Front (BLLF).

Organisasi bukan-kerajaan yang diasaskan oleh Ehsan Ulla Khan ini kemudian menyiapkan kertas kerja yang diperlukan dan mereka berhasil membebaskan kesemua kanak-kanak yang diperhambakan di kilang terbabit.

Sememangnya, kerajaan Pakistan sudah mengharamkan sebarang bentuk penghambaan kanak-kanak sejak tahun 1986 lagi. Cuma ketika itu, kesedaran tentang isu tersebut masih berada pada paras yang rendah.

Jadi, masih ada jutaan kanak-kanak dipaksa bekerja di pelbagai sektor seperti kilang batu-bata, kilang karpet, kilang perabot, kedai makan, dan ladang tanaman.

Bagi Iqbal, sejurus meraih kebebasan, beliau dihantar ke sekolah tajaan BLLF dan pada masa yang sama bekerjasama dengan ramai aktivis untuk menyebarkan kesedaran tentang isu buruh kanak-kanak.

Pada usia seawal 12 tahun, beliau dijemput untuk memberikan ucapan di serata dunia termasuklah Amerika Syarikat sampaikan beliau dianugerahi dengan Anugerah Hak Kemanusiaan Reebok 1994. Sepanjang aktivisme beliau dalam tempoh dua tahun, Iqbal berhasil menyelamatkan 3,000 orang kanak-kanak yang berkongsi nasib dengannya.

Cuma, usahanya itu membuatkan banyak kilang di Pakistan ditutup akibat menggunakan buruh kanak-kanak. Iqbal lantas menjadi sasaran pemilik-pemilik kilang tempatan. Pada 16 April 1995, ketika pulang ke Mudrike untuk bercuti bersama keluarganya, Iqbal ditembak mati.

Namun, hanya jasadnya sahaja yang mati. Namanya masih diabadikan hingga hari ini – baik dalam penamaan anugerah (Iqbal Masih Award for the Elimination of Child Labour), organisasi kemasyarakatan (Iqbal Masih Shaheed Children Foundation), mahupun institusi pendidikan (Instituto Comprensivo Iqbal Masih).

Di Sepanyol dan Amerika Selatan, tarikh kematian Iqbal malah dijadikan hari memerangi perhambaan kanak-kanak – suatu jenayah yang masih membelenggu 160 juta orang kanak-kanak di seluruh dunia.

RUJUKAN

Editors, TheFamousPeople. (n.d.) Iqbal Masih. The Famous People.

Rosenberg, Jennifer. (15 January 2020). Pakistani Martyr Iqbal Masih. ThoughtCo.

Tapalaga, Andrei. (15 April 2021). Saved 3,000 Children From Slavery. History of Yesterday.


Bagaimana Jepun Membina Satelit Dengan Kayu?

Jepun merupakan sebuah bangsa yang senantiasa menyelesaikan sesuatu masalah. Tidak kira besar atau kecil, mereka berhempas-pulas untuk  memperolehi solusi.

Jadi apabila mereka meletakkan mata pada masalah serpihan angkasa, tentu sekali idea dibentangkan memang baik. Seluruh dunia yang mempunyai agensi angkasa cuba menyelesaikan isu ini.

Serpihan angkasa ini biasanya sisa daripada barangan besi atau elektronik yang dilancarkan – seperti satelit misalnya.

Kemudian barangan ini kembali ke Bumi. Faktor semulajadi kemudian membakarkan barangan tersebut, menyebabkan segala macam kesan pada Bumi.

Jadi sebuah syarikat rintisan Sumitomo Forestry sedang berpakat dengan Universiti Kyoto untuk memperbaharui teknologi satelit.

Asasnya sebuah satelit bantu memberikan maklumat perihal ais, awan dan lautan. Maklumat ini banyak menyumbang pada pemahaman mengenai alam sekitar.

Satelit juga mengukur gas atmosfera, seperti lapisan ozon. Maka pakatan Sumitomo Forestry dan Universiti Kyoto cuba memperolehi solusi dengan menggunakan kayu.

Pelan ini masih lagi dalam fasa perancangan pada matlamat akhir: serpihan angkasa. Bahan kayu jika berjaya dijadikan barangan angkasa boleh menyelesaikan banyak perkara.

Setakat ini satelit besi meninggalkan zarah yang terapung-apung di atmosfera selama bertahun.

Jika satelit kayu memasuki atmosfera, faktor semulajadi tetap akan membakar. Namun kayu akan hilang begitu sahaja, tanpa melepaskan bahan-bahan merbahaya. Serpihan ini juga tidak meninggalkan sisa yang membahayakan Bumi.

Walau bagaimanapun, masalah serpihan angkasa jauh lebih meluas. Satelit bukan barangan utama yang berapungan di ruangan angkasa.

Banyak serpihan terdiri daripada roket yang terpisah daripada kapal angkasa setelah berlepas dari Bumi.

Roket-roket ini mustahil boleh dikayukan. Namun sebarang pengurangan tentu sekali memberikan kesan positif dan sama ada berjaya atau gagal boleh tahu pada tahun 2023, apabila satelit kayu dilancarkan Jepun.

Anda juga boleh membaca artikel ini di portal kewangan dan ekonomi kami, The Outlook Asia.


Kali Terakhir Malaysia Isytiharkan Darurat?

Malaysia merupakan sebuah negara yang masih baru. Dalam tempoh 60 tahun, pentadbiran negara telah berjaya membangunkan sebuah ekonomi yang stabil.

Dan sejak tahun 2018, Malaysia pun mengharungi sebuah peralihan kuasa aman yang perlu dibanggakan. Meskipun lama memegang negara, Barisan Nasional masih melepaskan kuasa dengan rela. Dan kepimpinan Pakatan Harapan pula terguling selepas kemelut politik.

Sekarang ini pula, gabungan parti bernama Perikatan Nasional menghadapi satu lagi kemelut. Spekulasi darurat pun mencanak selepas pertemuan Muhyiddin Yassin dan Yang Di-Pertuan Agong, Sultan Abdullah di Kuantan (Alagesh, 2020). Namun, pengumuman daripada YDPA petang tadi memaklumkan tiada keperluan darurat.

Perkataan darurat membangkitkan sebuah persepsi yang menakutkan. Kerana dalam sejarah Malaysia, darurat paling lama dilancarkan ketika kerajaan menangani masalah komunisme.

Namun itu bukan kali terakhir Malaysia mengisytiharkan perintah darurat. Malah Peristiwa 13 Mei pun bukan kali terakhir Malaysia melakukan sedemikian.

Setepatnya Najib Razak ialah pemimpin terakhir untuk mengisytiharkan perintah darurat bagi Ledang dan Muar di Johor oleh kerana jerebu menebal daripada seberang selat.

Angin yang meniup dari Indonesia telah menyebabkan kualiti udara mencecah paras 750 dari segi API (Bernama, 2013).

Semasa Najib menjadi Timbalan Perdana Menteri pun, kerajaan pernah menggunakan kuasa darurat bagi Port Klang atas faktor sama (API = 500).

Tetapi kali terakhir apabila sebuah negeri di Malaysia benar-benar dalam darurat ialah tahun 1977. Rakyat Kelantan tentu sekali mengingati tahun tersebut, oleh kerana perkembangan politik yang agak panas.

Ketika itu Istana Negara didiami Sultan Yahya Petra dari Kelantan sebagai Yang Di-Pertuan Agong antara 21 September 1975 hingga 29 Mac 1979.

Baginda merupakan sultan pertama yang sempat melihat parti kerajaan negeri Kelantan dalam kerajaan persekutuan.

Parti Islam Se-Malaysia (PAS) yang dibentuk pada tahun 1951 (sebagai Persatuan Islam Se-Malaysia) telah menyertai Perikatan (kemudiannya Barisan Nasional) antara tahun 1974 hingga 1978, ketika kepimpinan Asri Muda.

Keputusan ini tidak dirai semua dalam kalangan parti.

Bagi Asri, penyatuan kaum Melayu susulan apa yang berlaku pada thaun 1969 perlu diutamakan – dan penyatuan ini hanya boleh dibuat melalui kesatuan politik (Noor, 2014).

Keputusan pilihan raya ketika itu meninggalkan sebuah Dewan Parlimen yang sangat sengit. Parti Perikatan berjaya mengumpulkan 74 kerusi (hanya sebuah kerusi melebihi garisan majoriti).

Jika salah satu parti komponen keluar gabungan, maknanya kerajaan Tunku Abdul Rahman tersembam. Dengan keputusan ini, Tun Abdul Razak kemudian membentuk kerajaan tetapi bersama PAS iaitu dengan 12 kerusi.

Lima tahun kemudian, PAS menambahkan satu kerusi, sekali gus menjadi parti kecil dalam gabungan (UMNO mendapat 62 kerusi). PAS mengekalkan kedudukan di Kelantan (DUN: 22 (PAS) | 13 (UMNO), tetapi penentangan anti-Asri menyebabkan pegangan PAS susut di kubu-kubu Utara.

Dan di Kelantan inilah bermulanya sebuah episod politik yang memisahkan UMNO dan PAS buat 43 tahun.

Oktober 1977 ialah bulan sangat panas. Menteri Besar Mohamed Nasir (PAS) mula berantakan dengan parti sendiri.

Beliau merupakan calon pilihan BN, bukannya kehendak PAS sendiri.

Nasir melancarkan siasatan berkenaan dengan urusan kewangan Asri, yang membalas dengan undi tidak percaya dalam DUN Kelantan (Cheah, 2002).

Ahli-Ahli UMNO dalam kalangan DUN ini pula tidak menyokong, sekali gus meranapkan persepakatan UMNO dan PAS dalam BN.

Perdana Menteri ketika ini ialah Tun Hussein Onn. Menteri Besar Nasir enggan berundur dan memohon pembubaran DUN. Tetapi pemangku Sultan Kelantan pula tidak mengizinkannya.

Jadi Kelantan bertukar kecoh apabila berlaku pula demonstrasi besar. Dan pada 8 November 1977, Sultan Yahya sendiri mengisytiharkan darurat.

Akta Darurat (Kelantan) 1977 yang diluluskan Dewan Rakyat membenarkan kerajaan persekutuan berkuasa di Kelantan. 12 daripada 14 ahli Dewan Rakyat dalam kalangan PAS menentang akta ini, sekali gus menyebabkan penyingkiran PAS daripada BN (Crouch, 1996).

Kapasiti Nasir sebagai Menteri Besar agak terhad, kerana kuasa eksekutif dipegang Pengarah Kerajaan Negeri dipilih Perdana Menteri.

Kemelut ini diselesaikan melalui pilihan raya umum yang mana PAS hanya mendapat dua kerusi DUN daripada jumlah 36.

UMNO akhirnya membentuk kerajaan negeri dibawah Mohammed Yaacob – dan Nasir menjadi Menteri dalam Pejabat Perdana Menteri.

RUJUKAN:

Alagesh, T.N. (2020, Oktober 23). PM arrives at Kuantan palace for audience with Agong [NSTTV]. New Straits Times.

Bernama. (2013, Jun 23). PM declares haze emergency in Muar and Ledang. The Sun Daily.

Cheah, B.K. (2002, September 30). Malaysia: The Making of a Nation. Institute of Southeast Asian Studies. Halaman 179.

Crouch, H.A. (1996). Government and Society in Malaysia. Cornell University Press. Halaman 106.

Noor, F.A. (2014). The Malaysian Islamic Party 1951-2013: Islamism In a Mottled Nation. Amsterdam University Press. Halaman 82 hingga 84.